text:
Kuva mu buto bwe, Steven Spielberg yahoranye icyifuzo cyo kuzaba Diregiteri wa Sinema (umuntu uyobora ibikorwa mu ikinwa rya film). Ukuntu Steven Spielberg yinjiye muri Universal Studios (kimwe mu bigo bikomeye ku isi bikora sinema) ni ubuhamya bukomeye bwerekana uko ubushake butera nyirabwo kugera ku cyifuzo cye.
Umunsi umwe Spielberg yagiye mu ruzinduko rwagenewe abantu bifuza gusura ahakinirwa sinema. Igihe bariho batemberezwa, Steven Spielberg we yagize atya yibeta abandi maze ajya kwihisha. Umugoroba ugeze, Spielberg yavuye mu bwihisho bwe arataha, ariko mu gutaha kwe yashatse umukozi wo ku rugi (umuzamu) baganiraho gato.
Guhera ubwo, mu gihe kingana n’amezi atatu cyose Spielberg yazindukiraga muri Universal Studios nk’uhafite akazi. Buri gihe yabaga yambaye ikote (suit) kandi anafite isakoshi ku buryo umuzamu yari yaragize ngo ni umwe mu banyeshuri babonye ikiraka (akazi) aho muri studio. Nyuma yaho rero Spielberg yihaye akazi ko kumenyana kandi akaba inshuti na ba diregiteri, abanditsi ndetse n’abakinnyi ba za films, yabashije no kubona biro (office) itarakoreshwaga, atangira kuyikoreramo ndetse abasha no kwandikisha izina rye mu buyobozi bw’inzu yarimo iyo biro ye.
Yihaye kandi akazi ko kumenyana n’uwari umukuru wa production kuri television ya Studio ari we Sid Sheinberg. Bamaze kumenyana Spielberg yamweretse umushinga wa film yari afite maze Sheinberg arawukunda bituma amusinyisha amasezerano (contract) hagati ye na Studio kugira ngo iyo film ikinwe.
Iyo film ya mbere ya spielberg, The Sugarland Express, yakiriwe neza n’abantu, ibasha no guhemberwa i Cannes mu 1974 nka film ifite amashusho meza, ariko ntiyashoboye gukundwa ku isoko rya za sinema.
Nyuma y’umwaka, amaze gusoma n’igitabo kitwa Jaws, Spielberg yaje kwiyerekana nka diregiteri udasanzwe. Muri iyo minsi Studio yari ifite gahunda yo gukina film kuri icyo gitabo cya Jaws, ikaba rero yari yaranashatse diregiteri wari usanzwe yarubatse izina ngo abe ari we uzayikinisha.
Spielberg yashatse kuba ari we ukinisha Jaws. N’ubwo film ye ya mbere itari yarabonye isoko cyane, ibyo ntibyamubujije kwigirira icyizire, kuko yinginze aba diregiteri ngo abe ariwe uyobora imikinire ya Jaws kugeza bamwemereye.
Gukora iyi film ntibyari byoroshye. Mu itangira ryayo yagize ibibazo bikomeye bya tekiniki ndetse n’iby’amikoro. Nyamara ubwo iyi film yasohokaga mu 1975, yaciye imihigo ibiri yose : Yabaye iya mbere mu kugurishwa, iba n’iya mbere mu gukundwa. Nyuma y’ukwezi gusa isohotse, iyi film yabashije kwinjiza miliyoni 60 z’amadolari, ibintu bitari byarigeze bibaho mu mateka.
Nyuma y’aho Spielberg yaje gukora films nyinshi, twavuga nka series zamamaye za Indiana Jones, Color Purple yabonye igihembo cya film nziza (Award), Empire of the sun ndetse na E.T
Spielberg yaje no gukora film yitwa Jurassic Park, na yo ikaba yarabashije kuba agatangaza mu mateka ya sinema. Jurassic Park ni film yinjije cyane kuko yavuyemo akayabo ka miliyari imwe yose y’amadolari.
Spielberg kuri ubu afite Ikompanyi ikora film afatanyije n’abantu babiri, ikaba yitwa “Dreamworks Studio”.
Reba Video
Steven Spielberg: Amateka ya Diregiteri wa Sima
at 2:47:00 PM
Labels: ibyamamare


c: text/html

text:
1. Yezu amaze gutubura imigati yagiye i Kafarinawumu aho yari yarabaye, aho yari yaragize igihe cyo kwigishiriza no gukiza abantu. Aho niho Yezu yagiye mu rusengero maze ahavugira disikuru y’umugati w’ubuzima twatangiye gusomerwa kuri iki cyumweru.
2. Isomo Yezu atangira i Kafarinawumu ryasembuwe n’abamwumvaga bari bavuze ko abasekuruza babo baririye Manu mu Butayu nk’uko byanditswe ngo “yabagaburiye umugati uturutse mu ijuru”. Niyo mpamvu isomo rya mbere ryibanda kuri iyo ngingo, rigaragaza uburyo abantu ari ba ntamunoza, rikatwereka abayisraheli bitotomberaga Musa na Aroni bagira bati “iyo nibura twicwa n’ukuboko k’Uhoraho tukiri mu gihugu cya Misiri, igihe twari twiyicariye iruhande rw’inkono z’inyama.” Uyu muryango wibagiwe ineza Imana yawugiriye, wibagiwe ko Imana yawukuye ahakomeye none utangiye kwijujuta. Nguyu muntu w’ibihe byose, utinda kubitagenda maze agahumwa amaso n’akantu gato katameze neza aho kurangamira byinshi bigenda uko bikwiye.
3. Kwirengagiza aho Imana idukura, kwibagirwa ko igihe cyose twari twihebye itigeze idutererana, ngiyo kamere ya muntu yibagirwa ubusa. Amahirwe tugira ni uko Imana itwihanganira: “Dore ngiye kubagushaho nk’imvura umugati uturutse mu ijuru…nzabagenzereza ntyo, ndebe niba bazakurikiza amategeko yanjye cyangwa niba batazayakurikiza.” Ngurwo urugwiro rw’Imana, ngubu ubudahemuka bugoragoza kugira ngo burebe niba hari icyagerwaho.
4. Yezu rero arahera kuri iyo Manu agira ngo abafashe gutera agatambwe mu myumvire yabo. Imana Data ntitanga gusa umugati tugabwe tuzi, ahubwo inatanga umugati utanga ubugingo ari We Yezu Kristu, Buzima budashira. Yezu arifuza ko ukumushakashaka kwacu kutaba ukumushakira ibitangaza adukorera gusa, ahubwo arifuza ko yatubera ubuzima, akatubera umugati turya ngo abashe kudutembera mu maraso bityo tube abe burundu: Ati “nimujye mukora mudaharanira ibiribwa bishira, ahubwo nimuharanire ibiribwa bihoraho mu bugingo bw’iteka.”
5. Yezu aratwibutsa ko igihe aduhaye umubiri we n’amaraso bye agira ati “nimwakire murye, nimwakire munywe…” yaturaze kuba umwe na We. Kurya Yezu ni ukumwemerera kwinjira mu rugo rwacu ngo aduhe ubuzima. Ni ukwemera ko atwinjiramo akaba We muri twe. Ni We mugati wamanutse mu ijuru, ni we Rukundo rwaje kuduhundagazaho ubuzima. Ni We mugati Imana itanga, “wamanutse mu ijuru kandi ukazanira isi ubugingo.” Uri kumwe na Yezu rero ntahungabana kuko aba yifitemo ubuzima. Uri kumwe na Yezu abona ko kubaho atari ugutungwa cyangwa kurangamira ibihita, ahubwo kubana na We ni ukumenya uwo ari We kandi wamumenya ukagarerageza kubana na We: “Ni jyewe mugati utanga ubugingo. Unsanga wese ntazasonza bibaho, n’unyemera ntazagira inyota bibaho.”
6. Natwe mu butayu bw’ubuzima bwacu, hari ibiryo byinshi dushobora kwishoraho dukeka ko biryoshye nyamara nyuma bikadusharirira kandi tutakibashije gucira. Amazi adushuka twibwira ko ari meza kandi ari icyondo, ni kenshi dushobora kuyanywa bitewe n’intege nke zacu. Yezu rero arabwira muntu ati mwivunika nimungane kuko ndi umugati w’ubuzima nkaba n’amazi amara inyota. Nitworohere Yezu rero adufashe kubaho.

robotstxt: allowed

filter: keep


text:
Page 16 of 21
UKUNDI GUTAKAMBA KUZABAHO KU MUNSI W’IMPERUKA
Ibice byo gutakambira abantu (ASHAFA’AT):
Gutakamba bizabaho ku munsi w’imperuka birimo ibice bibiri:
1- Gutakamba by’umwihariko w’intumwa y’Imana MUHAMADI (Imana imuhe amahoro n’imigisha).
Iki gice nacyo kigizwe n’amoko menshi, muriyo twavuga:
a) Gutakamba bikuru; aribyo twasobanuye igihe intumwa y’Imana izasabira abantu ngo Imana ibakorere ibarura bavanwe ku zuba.
b) Gutakamba kw’intumwa y’Imana asabira abantu be ngo binjizwe mu ijuru ntabarura bakorewe, abo bazaba ari abantu ibihumbi mirongo irindwi (70.000)
c) Gutakambira abantu bazaba bakwamye hagati y’ijuru n’umuriro, kuko ibyiza n’ibibi byabo bizaba bingana, kugira ngo binjizwe mu ijuru.
d) Gutakambira abantu ngo bazamurirwe inzego zo mu ijuru zisumbye izo bazaba bahawe.
e) Gutakambira se wabo witwa ABU TWALIB, kugira ngo Imana imugabanyirize ibihano, kubera ko yitangiye intumwa y’Imana kugira ngo ibashe kuvuga ubutumwa. Aha intumwa y’Imana ikaba izamusabira kugabanyirizwa ibihano kubyo yari guhabwa.
2- Gutakamba rusange ku ntumwa y’Imana MUHAMADI n’izindi ntumwa n’abahanuzi (bose Imana ibahe amahoro n’imigisha) n’abamalaika ndetse n’abemeramana muri rusange.
Uku gutakamba rero, ni igihe aba bavuzwe bazasabira abantu binjiye mu muriro ngo bawuvanwemo n’abari bawukwiye batawujyamo. Aha intumwa y’Imana Muhamadi (Imana imuhe amahoro n’imigisha) iragira iti:
“Buri muhanuzi wese afite ubusabe bwakirwa, ariko izindi ntumwa zose zarihuse zirabusaba hano ku isi, ariko ubusabe bwanjye narabuzigamye nkazabusaba ntakambira abantu banjye kumunsi w’imperuka. Ubwo busabe Imana nibishaka buzagera ku muntu wese wapfuye mu muryango wanjye utabangikanya Imana n’ikindi kintu na kimwe” BUKHARIY na MUSLIM
Nanone intumwa y’Imana Muhamadi (Imana imuhe amahoro n’imigisha) mukugaragaza ko gutakamba ari rusange ku bantu bose, iragira iti:
“Kumunsi w’imperuka, umuntu waguye kurugamba mu kurwanira idini y’Imana, azahabwa uburenganzira bwo gutakambira no gusabira abantu mirongo irindwi (70) bo mu muryango we”. Yakiriwe na ABU DAUDA
Icyitonderwa:
Kugira ngo ubu busabe n’uku gutakamba kwemerwe n’Imana, hagomba kubaho ibintu bibiri bisabwa; aribyo:
1) Kuba Imana ihaye uburenganzira k’usaba ngo asabe, nk’uko Imana yabishimangiye igira iti:
من ذا الذي يشفع عنده إلا بإذنه... سورة البقرة 255
“Ese ninde ushobora gutakamba ku Mana uretse kubw’uburenganzira bwayo…”. Qor’ani 2: 255
2) Kuba usaba n’uzasabirwa ari abemera, nk’uko Imana yabishimangiye muri Qor’ani aho igira iti:
وَكَمْ مِنْ مَلَكٍ في السماوات لا تغني شفاعتهم شيئا إلا من بعد أن يأذن الله لمن يشاء ويرضى. سورة النجم 26
“Ese nibangahe mu bamalaika bari mu ijuru kandi ubusabe bwabo bukaba ntacyo bumaze uretse nyuma y’uko Imana yaha uburenganzira uwo ishatse ikanishimira usabirwa…”. Qor’ani 53: 26
Iyi mirongo ya Qor’ani iragaragaza ko kugirango gutakamba kuzakirwe ku Mana ari uko usaba agomba kubihererwa uburenganzira kandi n’usabirwa akaba ari umwemera naho umuhakanyi we Imana ntizakira gusaba cyangwa gusabirwa kwe, nk’uko Imana yabivuga igira iti:
فما تنفعهم شفاعة الشافعين. سورة المدثر 48
“Ntibazagirirwa akamaro no gutakamba kw’abatakambyi”. Qor’ani 74: 48


text:
Hari igihe usanga abantu bamwe na bamwe bafite amenyo yazanye ibara ry’umuhondo, bagakora ibishoboka byose ngo amenyo yabo asubire kuba urwererane bikanga.
Bamwe ntibaba baranamenye icyateye amenyo yabo gusa atyo ndetse batanazi icyo bakora ngo babihindure.
Mbere na mbere reka turebe impamvu zishobora gutera amenyo y’umuntu kugenda aba umuhondo.
Zimwe mu mpamvu za mbere zitera amenyo y’abantu kuba umuhondo ni ubwoko bw’ibiribwa cyangwa ibinyobwa bisigara ku menyo ku buryo buhoro buhoro agenda ahindura ibara nk’uko Healthambition ibitangaza.
Hari ibiribwa n’ibinyobwa 8 bituma amenyo agira ibara ry’umuhondo.
Muri ibyo harimo: Icyayi cy’ibara ry’umukara, ikinyobwa cya Cola na Soda, Ibiribwa biryohera nka shokola na bombo, Vino y’umutuku n’iy’umweru, ibirungu byo mu isosi, ibiribwa byongerwa mu biryo bihiye nka ketchup, n’umutobe w’imbuto, imbuto n’imboga z’amabara.
Nubwo ibi bwose bituma amenyo agira ibara ry’umuhondo usanga biribwa na benshi. Igisubizo si ukureka kubirya ahubwo ni ukumenya kugabanya inshuro ubifata no kwita ku isuku y’amenyo yawe igihe wabiriye cyangwa wabinyoye.
Icyo wakora uramutse ufite amenyo y’umuhondo.
Ushobora kumva urutonde rw’ibiribwa n’ibinyobwa bituma amenyo aba umuhondo ugatekereza kutazongera kubikoresha gusa byaba ari ukutumva ibintu neza.
Ahubwo wagakwiye kumenya uburyo wakora isuku mu menyo yawe igihe umaze kurya bimwe mu biribwa cyangwa wanyoye ibyavuzwe haruguru.
Hari uburyo bubiri wakoresha ngo urinde cyangwa ukize amenyo yawe afite ibara ry’umuhondo.
1. Iyumyugurishe amazi mu kanwa ukimara kurya.
Igihe umaze kurya bimwe mu biribwa bishobora gutuma amenyo yawe agira ibara ry’umuhondo, ibuka kwiyunyugurisha amazi mu kanwa kugira ngo akureho utwanda tuba twafashe ku menyo , ibi bizagenda bituma amenyo yawe arushaho kuba umweru.
2. Koresha amacandwe yo mu kanwa kawe ubobeza amenyo.
Hora ugira amacandwe mu kanwa mu gihe umaze kurya, uyareke atembe agere no ku menyo yawe, bitume imyanda yafasheho yeguka bikorohere nuza gukoresha uburoso bw’amenyo nyuma.
Ibi bibiri nubikora neza bizatuma amenyo yawe atazana ibara ry’umuhondo nubwo ukoresha bimwe mu bitera amenyo kuba umuhondo.
Mu gihe abantu bafite amenyo adasa neza bibatera ipfunwe ryo kuba mu bandi kuko batinya guseka, ariko ushobora gukoresha uburyo bwavuzwe haruguru n’ubundi busanzwe bukoreshwa bwo gusukura amenyo kenshi gashoboka, cyangwa ukagana abaganga mu gihe ubona bikomeye.
Uburyo buvuzwe haruguru ni karemano kuko budasaba imiti ihambaye yo mu nganda n’ibindi.
Ntucikwe !! Horana natwe ukanda hano like kuri page yacu ya Facebook, Twitter na You Tube ukande subscribed kugira ngo umenye amakuru agezweho buri kanya unareba amavidewo y’indirimbo zihimbaza Imana , n’ibiganiro by’abakozi b’Imana ugezwaho na Ibyishimo.com.
Theoneste Niyikiza


text:
Mu Karere Ka Nyagatare Basoje Icyiciro Cya Kabiri Cy’ Urugerero
NYAGATARE-Abaturage batuye mu murenge wa Rukomo barakangurirwa gufata neza ibikorwa byose byakozwe n’intore zimaze amezi 7 ku rugerero. Ibi bakaba babisabwe na Rwaka Nicolas, umutahira w’intore mu More...
Intore zashoje icyiciro cya mbere cy’urugerero zashimiwe ibikorwa byiza zakoreye akarere ka Gicumbi
Kuri uyu wa gatanu tariki ya 28/06/2013, kimwe n’ahandi mu gihugu hose, mu karere ka Gicumbi hijihijwe umunsi wo gusoza ku mugaragaro urugerero mu cyiciro cyarwo cya mbere cy’intore zo ku mukondo. Umunyamabanga More...
Nyabihu: intore ku rugerero zesheje imihigo kukigero cya 84%
Nyuma y’aho intore z’urubyiruko rwarangije amashuri yisumbuye mu mwaka wa 2012 zari zimaze iminsi ku rugerero zikora ibikorwa bitandukanye biteza imbere igihugu,kuri uyu wa 28 Werurwe 2013, nibwo intore More...


text:
ISOMO RYA MBERE
Isomo ryo mu gitabo cy’ Abacamanza (Abac 13, 2-7.24-25b)
2Mu karere ka Soreya hari umugabo wo mu muryango wa Dani, akitwa Manowa. Umugore we yari ingumba, nta kana yari yarigeze. 3Umumalayika w’Uhoraho abonekera uwo mugore maze aramubwira ati « Nzi neza ko uri ingumba ukaba utarigeze akana, ariko noneho ugiye gusama ukazabyara umuhungu. 4Guhera ubu wirinde kunywa divayi cyangwa n’ikindi kinyobwa gisindisha, kandi ntuzarye ikiribwa icyo ari cyo cyose cyahumanye, 5kuko ugiye gusama inda maze ukabyara umuhungu. Urwembe ntiruzamugere ku mutwe, kuko uwo muhungu azegurirwa lmana akiri mu nda ya nyina, kandi akaba ari we uzatangira kugobotora lsraheli mu biganza by’Abafilisiti.» 6Umugore arataha, abwira umugabo we ati «Umuntu w’lmana yansanze aho nari ndi, nabonaga asa n’Umumalayika w’lmana, n’ubwo kumureba byari biteye ubwoba. Sinamubajije uwo ari we, kandi na we ntiyampishuriye izina rye. 7Yambwiye ati “Dore ugiye gusama, ukazabyara umuhungu. Guhera ubu ntukanywe divayi cyangwa n’ikindi kinyobwa gisindisha ; ntukarye kandi ikiribwa icyo ari cyo cyose cyahumanye, kuko uwo muhungu azegurirwa lmana kuva akiri mu nda ya nyina kugeza igihe azapfira.”» 24Nuko uwo mugore abyara umuhungu, maze amwita Samusoni. Umuhungu arakura kandi Uhoraho amuha umugisha, 25maze umwuka w’Uhoraho utangira kumukoresha.
ZABURI (Zab 71 (70),1-2,3, Sa.6, 16-17)
Inyik/ Ngiye kuririmba ibisingizo byawe, no kurata ikuzo ryawe.
Uhoraho ni Wowe buhungiro bwanjye,
sinzateterezwa bibaho.
Mu butabera bwawe unkiranure, undengere,
untege amatwi maze undokore.
Umbere urutare negamira,
nshobora guhungiramo buri gihe ;
wiyemeje kunkiza,
wowe rutare rwanjye rw’intamenwa.
Ni wowe mizero yanjye, Nyagasani,
Narakwisunze kuva nkivuka,
Unyitorera nkiva mu nda ya mama,
Ni cyo gituma nzahora ngusingiza.
Nzageza n’aho ndata ibigwi byawe, Uhoraho,
ahasigaye namamaze ubudahemuka bwawe.
“Mana, wanyiyigishirize kuva mu buto bwanjye,
Na n’ubu ndacyarata ibyiza byawe.
IBANGONDIRIMBO RIBANZIRIZA IVANJILI
Alleluya Alleluya.
Ngwino, Shami ryo kwa Yese,
wowe bendera ryashinzwe imbere y’amahanga,
Maze uturokore bwangu udatindiganyije
Alleluya.
IVANJILI
+ Amagambo yo mu Ivanjili ntagatifu uko yanditswe na Luka (Lk 1,5-25)
5Ku ngoma ya Herodi, umwami wa Yudeya, hari umuherezabitambo wo mu cyiciro cya Abiya akitwa Zakariya, n’umugore we akaba uwo mu muryango wa Aroni, akitwa Elizabeti. 6Bombi bari intungane imbere y’Imana, bagakurikiza badatezuka amategeko n’amabwiriza yose ya Nyagasani. 7Ariko nta mwana bari bafite kuko Elizabeti yari ingumba; byongeye bombi bari bageze mu zabukuru.
8Igihe rero Zakariya yariho akora imihango y’ubuherezabitambo imbere y’Imana, mu mwanya ugenewe icyiciro cye 9nk’uko abaherezabitambo babigenzaga, ubufindo buramufata ngo ajye gutwika ububani mu Ngoro ya Nyagasani. 10Rubanda rwose rwasengeraga hanze igihe cyo gutwika ububani. 11Nuko Umumalayika wa Nyagasani amubonekera ahagaze iburyo bw’urutambiro rw’ububani. 12Zakariya amubonye arikanga, ubwoba buramutaha. 13Ariko Malayika aramubwira ati «Wigira ubwoba Zakariya, kuko isengesho ryawe ryashimwe: umugore wawe Elizabeti azakubyarira umuhungu, maze ukazamwita Yohani. 14Azagutera ibyishimo n’umunezero, kandi benshi bazashimishwa n’ivuka rye, 15kuko azaba umuntu ukomeye mu maso ya Nyagasani. Ntazanywa divayi n’icyitwa inzoga cyose, kandi azuzura Roho Mutagatifu akiri mu nda ya nyina. 16Azagarura abana benshi ba Israheli kuri Nyagasani Imana yabo, 17kandi azagenda imbere y’Imana arangwa n’umutima n’ubushobozi nka Eliya, agira ngo yunge ababyeyi n’abana babo, no kugira ngo ab’ibigande abagire intungane, maze ategurire atyo Nyagasani umuryango umutunganiye. » 18Nuko Zakariya abwira Malayika ati «Nzabibwirwa n’iki ko ndi umusaza, n’umugore wanjye akaba ageze mu zabukuru?» 19Malayika aramusubiza ati «Ndi Gaburiyeli uhora imbere y’Imana; natumwe kukubwira no kukugezaho iyo nkuru nziza. 20Nyamara guhera ubu ngubu ugiye kuba ikiragi ; ntuzongera kuvuga kugeza ku munsi ibyo bizaberaho, kuko utemeye ibyo nakubwiye bizagaragara igihe cyabyo kigeze.»21Ubwo rubanda rwari rutegereje Zakariya, rutangazwa nuko yatinze mu Ngoro. 22Aho asohokeye ntiyari agishobora kuvuga, maze bamenya ko yabonekerewe mu Ngoro. Nuko aba uwo kubacira amarenga, akomeza kuba ikiragi.
23Iminsi y’imihango y’ubuherezabitambo irangiye arataha. 24Hashize iminsi, umugore we Elizabeti arasama, amara amezi atanu atajya ahagaragara avuga ati 25«Dore ibyo Nyagasani yangiriye, yarangobotse ankiza icyankozaga isoni mu bantu.» .


text:
Kamonyi: Abaturage barasabwa kwita ku mutekano w’abaturanyi babo
Mu kiganiro abaturage bo mu mudugudu wa Ryabitana, akagari ka Gihinga, umurenge wa Gacurabwenge, bagiranye n’abayobozi nyuma y’umuganda wo ku itariki 28/4/2012, Guverineri w’Intara y’Amajyepfo Alphonse Munyentwari yasabye abaturage kwita ku mutekano wa bagenzi babo.
Arabasaba kunga ingo zitabanye neza, kugirango abagize komite zo kurwanya ihohoterwa bazisure hakiri kare, maze babagire inama bataricana cyangwa ngo bakomeretsanye. Aragira ati “ ubwicanyi bwinshi busigaye bugaragara buterwa n’amakimbirane agaragara mu ngoâ€.
Atanga urugero rw’umugabo wo mu murenge wa Runda uheruka kwica umugore we.  Ati “buriya abaturanyi babo bari bazi ko abo bantu batari babanye nezaâ€. Iyo abo baturanyi baba baragiye babasura kenshi bakanabaganiriza ku mibanire yabo, baba baratandukanye neza badasize abana b’impfubyi.
Mu rwego rwo kurwanya no gukumira ihohoterwa hashyizweho Komite z’ubusugire bw’ingo, zigizwe n’abanyamabanga Nshingwabikorwa b’utugari bafatanya n’imiryango ibanye neza bagasura ingo zifitanye amakimbirane bakazigira inama.
Hagati aho ariko Guverineri yavuze ko iyo kubana mu bwumvikane bikomeje kwanga, icyiza ari uko umugabo n’umugore batandukana nta urica undi.
Yabasabye kandi kwirinda amacakubiri n’ingengabitekerezo ya jenoside ahubwo bagaharanira gukora cyane ngo biteze imbere.
Â


text:
IGICE CYA 92
Ababembe bakijijwe ari icumi ariko umwe gusa ni we washimiye
YESU AKIZA ABABEMBE ICUMI
Yesu yagiye mu mugi wa Efurayimu mu majyaruguru y’uburasirazuba bwa Yerusalemu, kugira ngo aburizemo imigambi y’abagize Urukiko rw’Ikirenga rwa Kiyahudi bashakaga kumwica. Yagumyeyo ari kumwe n’abigishwa be, kure y’abanzi be (Yohana 11:54). Icyakora igihe cyo kwizihiza Pasika yo mu mwaka wa 33 cyarimo cyegereza, bityo Yesu yari kongera gukora urugendo bidatinze. Yerekeje mu majyaruguru anyura muri Samariya agera i Galilaya, ari na yo ncuro ya nyuma yari ageze muri ako karere mbere y’uko apfa.
Yesu agitangira urwo rugendo, ubwo yari avuye mu mudugudu umwe agiye mu wundi, yahuye n’ababembe icumi. Hari igihe iyo ndwara y’ibibembe ituma umuntu atakaza buhoro buhoro ingingo z’umubiri, urugero nk’intoki, amano cyangwa amatwi (Kubara 12:10-12). Amategeko y’Imana yasabaga ko umubembe ashyirwa mu kato kandi akagenda arangurura ati “ndahumanye, ndahumanye!”—Abalewi 13:45, 46.
Ni yo mpamvu abo babembe icumi bategereye Yesu. Ahubwo barangururaga amajwi bavuga bati “Yesu, Mwigisha, tugirire impuhwe!” Yesu ababonye arababwira ati “nimugende mwiyereke abatambyi” (Luka 17:13, 14). Muri ubwo buryo, yagaragaje ko yubahaga Amategeko y’Imana yahaga abatambyi uburenganzira bwo gutangaza ko ababembe bakize indwara yabo. Icyo gihe babaga bashobora kongera kubana n’abandi.—Abalewi 13:9-17.
Abo babembe icumi bizeraga ko Yesu yari afite imbaraga zo gukora ibitangaza. Bahise bajya kureba abatambyi, na mbere y’uko bakira. Kuba barizeye Yesu byatumye bagororerwa. Bakiri mu nzira, bagiye kubona babona bakize!
Icyenda muri abo babembe bari bahumanutse barakomeje barigendera. Icyakora umwe we ntiyakomeje. Uwo mugabo w’Umusamariya yagarutse gushakisha Yesu. Yamushakiraga iki? Uwo mugabo yashakaga gushimira Yesu ibyo yari amaze kumukorera. Uwo muntu wari warahoze arwaye ibibembe yagarutse “asingiza Imana mu ijwi riranguruye,” kuko yari azi ko Imana ari yo yari yamukijije (Luka 17:15). Nuko abonye Yesu yikubita imbere y’ibirenge bye maze aramushimira.
Yesu yabajije abari bamukikije ati “mbese abakize ntibari icumi? None se abandi icyenda bari he? Hari n’umwe muri bo wagarutse gusingiza Imana, uretse uyu mugabo w’umunyamahanga?” Nuko abwira uwo Musamariya ati “haguruka wigendere, ukwizera kwawe kwagukijije.”—Luka 17:17-19.
Igihe Yesu yakizaga ababembe icumi byagaragaje ko Yehova Imana yari amushyigikiye. Kandi umwe muri abo icumi ntiyakijijwe na Yesu gusa, ahubwo nanone ashobora kuba yari mu nzira y’ubuzima. Ni iby’ukuri ko muri iki gihe tutabona Imana ikoresha Yesu ngo akize abantu mu buryo bw’igitangaza. Icyakora nitwizera Yesu, dushobora kuba mu nzira ijya ku buzima, ni ukuvuga ubuzima bw’iteka. Ese twaba tugaragaza ko dushimira nk’uko uwo mugabo w’Umusamariya yabigenje?


text:
arakagira abana gusa turamukunda cyane imana imukomeze
ISABUKURU NZIZA
Janete Kagame Numubyeyi Mwiza Ukunda Abana’ Abakuze Ndetse Ntanena N,abakene, Bose Yicarana Nabo Akanasangira Nabo, We N,umugabo we’ Plesident Wacu Paul Kagame’ N,ababyeyi Bacu Twese Nk,abanyarwanda, Imana Ibakomeze Kdi Urwanda Rwacu Ruhorane Amahoro.
Isabukuru nziza yamavuko madam first lady, horana umurava n’urukundo ufitiye abanyaranda.
Mugire isabukuru nziza mubyeyi WACU.
Isabukuru mubyeyi mwiza ngukundira urugwiro ugira
Isabukuru mubyeyi mwiza ngukundira urugwiro ugira
MAMY HAPPY BIRTHDAY NUKURI TURAGUKUNDA KDI WARAKOZE IBYO YESU YAGUKORESHEJE AZABIKUBE 100 CONGL
isabukuru nziza mubyeyi.Uwiteka
Baravuga ngo inyuma y umugabo ukomeye hari umugore wintwari iyo tubona ibikorwa Nyakubahwa President wa Republiqua akora nuko uba ubimushigikiyemwo umuri hafi urakomeye urumugore udasanzwe Happy Birthday Mum Uwiteka aguhe kuramba imyaka myinshi akunezeze kuko urabikwiye Ndagukunda kuva kera nkirumwana
Im very happy to wish you Happy Birthday you are our Mother our vision we the Rwandan we love you too much!!!
ISABUKURU NZIZA MUBYEYI WABANYARWANDA IMANA IKOMEZE IKONGERERE IMBARAGA NUBUTWALI.
ISABUKURU NZIZA MUBYEYE IMANA YAGUHISEMO NGO UFASHE PRESIDEN WACU GUHAGARIRA ABANYARWANDA TWESE TUKWIFURIJE GUKOMEZA IZO NSHINGANO MU MAHORO NO MUMUTEKANO NYAGASANI ABANE NAMWE TURABAKUNDA
har’ikintu cyananiye kucyumva n’ubwo Nabaga mu Rwada,jye navutse mur’ibyo bihe byo guhunga 1963 twabayeho nabi cyane njya nibuka mw’ishuri Nabaga uwa2-3 birangira ntemerewe n’ubwona kundaga kwiga, ariko icyanyicaga n’ukubona abanyarwanda birukanwa nk’abatagira gakondo, abantu beza b’abahanga b’intwari, Imana ishimwe ko batashye
Jye mbonye uburyo bwo kuvugana nuyu mubyeyi uhagarariye abandi babyeyi mu RWANDA mfite byinshi namubwira ndetse namushima.0782787733/0728451460
umubyeyi wacu tumwifurije isabukuru nziza y’amavuko kdi agumye kugubwa neza
Tubifurije isabukuru nziza mubyeyi mwiza Imana yaduhaye.
Isabukuru nziza Maman Jeanette kagame .
Isabukuru nziza Maman Jeanette kagame .
Sifite ijuru ngo ndiguhe gusa ndasaba imana izarikumere kuko ureba rubanda rucyiriritse, Sinarajyiza ntakwwifurije isabukurinziza mubyeye ndukunda. kandi sinagenda ntifurije umuryango wawe amahoro y’Imana abane nawo Imana izakumbembere ndayibisabe cyane kandi nizera ko inyumva. Murakora, Murakoze .
Happy bilateral birthday our mum , we are glad to have you.
Live longer first lady! We love you
Live longer first lady! We love you
isabukuru nziza kuri madame wa repuburika paul KAGAME
Isabukuru nziza kuri H.E First Lady. Imana imwongerere imigisha.
Isabukuru nziza Mubyeyi w’u Rwanda kandi Nyagasani akomeze akongerere iminsi yo kubaho kuko dukeneye ko uguma hafi yacu mu bikorwa byawe byiza
isabukuru nziza kumubyeyi Madam Jannette Kagame,uri umujyanama mwiza wa president wacu dukunda,Imana ibahe umugisha.
YOOOOOO Happy Birthday Blessed Mother of our Nation, you are so lovely, and for real you deserve it.May the Almighty God, the giver of life and salvation, keep on Protecting you and your Beloved family.May you Live longer to see the Children of your Children,together with the Father of our Nation the President of our Country.You are such blessings from God. Love you!
Uyu mubyeyi turamukunda. Ni umunyarwandakazi mwiza ukunda igihugu n’abanyarwanda, afite n’ibikorwa bifatika, byiza. Urubyiruko rumwigireho.
Mbese ntimwatubwira nka Sport akunda cg yakoze, abantu nka 5 afata nk’intwari muri Afrika, ... mbese ubuzima bwe pe! Nizere ko ntamwubahutse. Gusa akwiranye n’uwo barwubakanye, intwari barata Kagame Paul
Ni Umubyeyi mwiza kandi yujuje ubuziranenge. mbese haba hari abandi Bbayeyi bameze nkawe
Isabukuru nziza mubyeyi wacu nkunda mana weee iyo nkubonye nzenga amarira mu maso kubera ibikorwa byiza ukora ndagukunda nu mutima wange wose ndagushimira cyaneee uburyo wubakiye inshike z inyanza uwiteka imana yo mugihugu cyo.mwijuru izabiguhembere ku munsi w urubanza ndagushimiye uburyo uzi agahinda ka bana b imfumbyi za genocide mubyeyi mvuze ibyawe bwa kwira bugacya gusa uwiteka azabiguhembere
Mubyeyi mwiza Imana iguhe imigisha myinshyi, mbega ukuntu urangwa n’ineza, akenshi mbona uhora useka ugaragaza urukundo n’imbabazi ku maso, ngusabiye umugisha uturuka ku Mana, icyampa nkagira amahirwe yo kukubona nkagukora mu biganza. reka ndekere aha Imana ikomeze ibayobore neza.
ndagukunda ugira urugwiro.iminsi yangezeho sinagira ababyeyi nterezako wasimbuye mama ufasha abana abakobwa abapfakazi nyagasani azaguhe ibyishimo byo kuzabana nawe ahera kuko wabaye ambasaderi w’uhoraho.
Inseko izira uburyarya no guhoberana birimo urugwiro, first lady ndamukunda cyaneeeeee, we na His excellence ni intumwa z’ amahoro y’ Imana mu Rwanda
Uru Rwanda rufite umugisha kurusha kurusha ibindi bihugu kuko abanyarwanda tunyuzwe bihagije n’ukuntu tuyobowe nkaba mboneyeho gushimira Nyakubahwa prezida wacu n’umufasha we kuko aribo Imana ikoresha ibi byose bidutera ishema u Rwanda rugezeho. Mu gushimira sinakwibagirwa n’abandi bose batanya nabo mumigendekere myiza y’iterambere tugeze. Imana ikomeze iduhere igihugu na bene cyo imigisha no gukomeza intambwe nziza y’iterambere tugezeho
Imana iguhe umugisha mubyeyi mwiza.
ARIKO MANA UYU MUBYEYI WADUHAYE WARAKOZE CYANE PEE WE NUMUTWARE BATUBEREYE UMUGISHA UKOMEYE TWEBWE ABANYARWANDA URABONA UBURYO AHOBERA ABA BADAMU NABANA NURUGWIRO RWINSHI IMANA IZABIHERE IJURU MWESE NKUMURYANGO NTAKINDI TWABONA TWABASABIRA.
TURAKUNDACYANE
Heya im for the first time the following. I discovered this specific table as a consequence I to discover The item faithfully of use
Isabukuru Nziza Mom ,Stay blessing.â ¤
Isabukuru nziza Mama wacu abagore watugiriye impaka impamba ishize mu ruhago komerezaho.
Isabukuru nziza Mama wacu abagore watugiriye impaka impam ushize mu ruhago komeza umurego n’ubu
Isabukuru nziza nkundukuntu uramukanya urirekura ntiwirata komerezaho Imana iguha ijuru
Muyobozi ndabakunda knd imana ibarinde gusa itahe nubusa tuzabonana nanjye mbahobere
ndakwemera mama wa banyarwandanda kubyo udukorera sinabivuga ngombirangize ibyo ukora binogera imbaga y;abanyarwanda gusa imana izaguhembe kandi isabukuru nziza wowe numuryango wawe wose
Isabukuru nziza mubyeyi! nkunda ukuntu utega amatwi bariya bakecuru n’abana bababaye kd ukanabafasha. Imana ugukomeze maze ubadukomereze.
isabukuru nziza Mubyeyi
Isabuku Nziza Mubye Dukunda Turakwemera Cyane Natwe Uzadusure Muri Gisagara Mumurenge Wamuganza Haracyari Ikibazo Kimirire Mibi Yabana . Tubashimiye Ubwitage Mugira Kumire Mibi Yana Babatishobo Murakoze.
Isabuku Nziza Mubye Dukunda Turakwemera Cyane Natwe Uzadusure Muri Gisagara Mumurenge Wamuganza Haracyari Ikibazo Kimirire Mibi Yabana . Tubashimiye Ubwitage Mugira Kumire Mibi Yana Babatishobo Murakoze.
Umunsi Mwiza Mubyeyi W AbanyarwandaTwese, Ntugasaze Komerezaho .
Isabukuru nziza mubyeyi, iyaguhanze ijye ikuba hafi iguhaze ibyiza mu rwakwibarutse, aho wageze harasusuruka, tugutegeye impumbya mubyeyi mwiza. Imana ikomeze iguhe imigisha yayo. NDAGUKUNDA!
Happy belated birthday our dear first lady. Thank you for every thing you have done for your country and our country!
Thank you for all the work you have done to fight the aids epidemic. Thank you for all the genuine love you have for rwandese kids
Happy belated birthday, may God bless
You and your family!
Happy belated birthday our dear first lady. Thank you for every thing you have done for your country and our country!
Thank you for all the work you have done to fight the aids epidemic. Thank you for all the genuine love you have for rwandese kids
Happy belated birthday, may God bless
You and your family!
Janet Kagame nicyitegererezope. Umubyeyi ubona ukunda abantu. Arko Mana we uwampuza nuyumubyeyi niwenda umunota umwe, ubu mfite ubushobozi byanyorohera gukabya indoto arko kuko ntabwo nzarinda nisazira ntavuganye nawe. Live long mubyeyi.
isabukuru nziza y’amavuko kandi Imana ikomeze ifashe umubyeyi mukuru w’igihugu muri gahunda ze zose, kandi Imana ibahe umugisha we n’umuryango we
Mana we nkunda uyu mubyeyi ahoberana urukundo ruzira uburyarya icyazampa nkamuhobera we
Hahirwa abo wibarutse,urukundo ugaragariza buri wese,IMANA ikomeze ikugende imbere muri byose cyane cyane ikongerere ubushobozi bwo gukomeza gufasha a bana n,abatishoboye.
Uziko uyu mubyeyi mureba nkazenga amarira mumaso..
ubu rwose njye byaranshobeye peee kandi nziko ntashobora no kigira amahirwe yo guhura nawe kubera ko nciriritse cyane.
Isabukuru nzizaa Imana ikomeze kukurinda. Uhobera neza kabikundaaaaaaaaaaaaaaa.God bless you.
Happy birth mother of the africa


text:
Matayo 19:3 Abafarisayo baza aho ari baramugerageza, baramubaza bati"Mbese amategeko yemera ko umuntu asenda umugore we amuhora ikintu cyose?"
Na we arabasubiza ati:"Ntimwari mwasoma yuko Iyabaremye mbere yaremye umugabo n’umugore, ikababwira iti ’Ni cyo gituma umuntu azasiga se na nyina akabana n’umugore we akaramata, bombi bakaba umubiri umwe’?
Bituma batakiri babiri, ahubwo babaye umubiri umwe. Nuko icyo Imana yateranyije hamwe, umuntu ntakagitandukanye."
Baramubaza bati"Niba ari uko, ni iki cyatumye Mose ategeka ko umugabo aha umugore urwandiko rwo kumusenda, abone uko yamwirukana?"
Arabasubiza ati:”Mose yabemereye gusenda abagore banyu kuko imitima yanyu inangiye, ariko uhereye mbere hose ntibyari bimeze bityo”. Mbese gatanya iremewe ku bakristo?
Niba ari yego, sobanura wifashishije icyanditswe.
Ibitekerezo byanyu birakenewe.


text:
Abantu benshi hari igihe bahura n’ingorane,ibibazo cyangwa uburwayi bukomeye bakumva ko byarangiye no ku mana ntacyahinduka ariko ntirijya rirenga ku mana kandi nicyo ntekreza ko umuntu wese yakagombye kumenya.
Bishoboka ko wagira ubwoba bitewe n’ibyo uri kunyuramo ndetse nuko wavuye ku mana ariko ntukwiye kugira ubwoba bwo kugarukira Imana kuko ntijya yitaku gihe umaze uyivuyeho cyangwa uri mu byaguteye ubwoba.
Niba ufite uburwayi utekereza ko budakira ntukwiye gukoresha igihe usigaranye mu kwibeshya ko Imana itakwakira,niyo mpamvu bikwiye ko uhindukira ukegurira Yesu ubugingo bwawe bwose kandi Imana igukunda bihebuje yiteguye kukwakira,kukubabarira no kuguha ejo hazaza heza. Ushobora kwibaza uti”ibyo ndabikubwira mbikuye he?”impamvu nemeza ko bishoboka nuko Imana igukunda cyane nkuko Bibiliya ibivuga iti” Iki ni cyo kitumenyesha urukundo icyo ari cyo, ni uko Yesu yatanze ubugingo bwe ku bwacu, natwe ikidukwiriye ni uko twatanga ubugingo bwacu ku bwa bene Data.” 1 Yohana 3:16, hari uwatanze ubugingo bwe kugira ngo ubashe kwemerwa n’Imana.
Ese kwemera Yesu Kristo bizagufasha iki? Yesu azagukomeza aguhe ibyiringiro by’ejo hazaza kuko ntabwo uba uri wenyine iyo ufite Yesu ndetse niyo uri mu bihe bikomeye,Yesu Kristo niwe ugushoboza kubicamo. Yesu kristo kandi azaguha ibyiringiro by’ubugingo bw’iteka.
Reka kwiheba no kwiganyira, ahubwo wizere isezerano rye ko hari igihe uzabana nawe iteka mu bwami bw’ijuru. Bibiliya itubwira iti” Kandi uzaba amahoro kuko hariho ibyiringiro, Ni ukuri uzakebuka ibigukikije, wiruhukire mu mahoro.Uzaryama he kugira ugutera ubwoba, Ni ukuri benshi bazaguhakwaho. Yobu 11:18-19


text:
Ese birashoboka gusobanura Imana mu nteruro imwe? Billy Graham
" Ku ruhande rumwe ntibishoboka kuvuga buri kimwe cyose ku Mana mu nteruro imwe. Imana ni intagereranywa ni nayo mpamvu umuntu adashobora kumva byimazeyo ubwiza bwayo. Imana ni intagereranywa,ni yo mpamvu tutazigera tumenya imbaraga zayo ku buryo buhagije.
Mbega uburyo ubutunzi n’ubwenge n’ubumenyi by’Imana bitagira akagero! imigambi yayo ntihishurika n’inzira zayo ntizirondoreka.Ninde wamenya ibyo Uwiteka atekereza cyangwa ngo abe umujyanama we? Abaroma 11:33-34
Billy Graham yasobanuye ko agerageje guhina ibyo yizera ku Mana mu nteruro imwe yavuga ngo “Imana iradukunda,ititaye ku byaha byacu igihamya ni uko yohereje umwana wayo,Yesu Kristo mu isi kugirango itwereke ko turi ubwoko bwayo iteka ryose.”
Kuko Imana yakunze abari mu isi cyane byatumye itanga umwana wayo w’ikinege kugirango umwizera wese atarimbuka ahubwo ahabwe ubugingo buhoraho.Yoh 3:16
Graham yabajije abasomyi ati “ Ese mwigeze mureka gutekereza ku mbaraga z’ubutumwa bwiza? Mubutekerezeho,Imana iradukunda yirengagije uko tuyicumuraho,iradukunda cyane ,Imana yavuye mu ijuru iza mu isi mu ishusho y’umwana wayo Yesu watwitangiye.Muri 1Yoh 4:10 haravuga ngo “Muri iki nimo urukundo ruri: si uko twebwe twakunze Imana ahubwo ni uko Imana ari yo yadukunze,igatuma umwana wayo kuba impongano y’ibyaha byacu.”
Nk’uko bisanzwe,Graham yakomeje guhamagarira abantu kwegurira ubuzima bwabo Kristo,Yabajije abantu ati “ Ese mwakwishyura urukundo Imana ibakunda,namwe mugakunda Kristo? Ntimugatume umunsi wira mutarikumwe na we,mwizuyaza,ubuzima bwanyu n’imitima yanyu mubyegurire Kristo.
Deo Jyamubandi


text:
Umuhanzi mu ndirimbo zihimbaza Imana, Samuel Ndizeye uzwi ku ndirimbo ‘Azaza Yesu’, yateguye igitaramo yatumiyemo abahanzi benshi bo mu Itorero rya Pentekote mu Rwanda ADEPR.
Ni igitaramo kizaba ku itariki ya 29 Ukwakira 2017 kuri Paruwasi ADEPR Rukiri ya mbere, munsi yo ku Gishushu.
Mu kiganiro na Ibyishimo.com, Sam Ndizeye yavuze ko iki gitaramo kizaba umwanya wo kubwiriza abantu benshi bazakitabira binyuze mu ndirimbo n’ijambo ry’Imana.
Ati: “Nk’uko bamwe banyura mu ijambo ry’Imana babwiriza, natwe tuzafata umwanya wo kubinyuza mu ndirimbo zacu nk’abahanzi.”
Muri iki gitaramo kandi, Sam Shalo Ndizeye azamurika umuzingo wa mbere w’indirimbo z’amashusho yise ‘Azaza Yesu’, hariho indirimbo icyenda (9).
Ni igiterane kizahuza abahanzi benshi bo mu Itorero rya Pentekote mu Rwanda ADEPR barimo: Tacien Titus, Eric Cyamika, Bivamuruyumwuga, Theo Bosebabireba, Stella Imanishimwe, n’amakolari atandukanye nka Maranatha na Jehovanis zombi zo kuri ADEPR Paruwasi Rukiri ya mbere n’abandi.
Uretse abahanzi n’amakolari, hazaba hari n’abakozi b’Imana batandukanye nka Pasiteri Munezero uzaturuka kuri ADEPR Rubavu, Mwarimu Cyprien uzaturuka kuri ADEPR Gasave n’abandi.


text:
ISOMO RYA 1
Abahamya ba Yehova ni bantu ki?
Abahamya ba Yehova uzi bangana iki? Ni abaturanyi bawe, murakorana cyangwa murigana. Hari n’igihe twaba twarigeze kuganira nawe kuri Bibiliya. Mu by’ukuri se uzi abo turi bo? Kandi se kuki tugeza ku bandi ibyo twizera?
Turi abantu basanzwe. Twakuriye ahantu hatandukanye kandi tuba mu buzima butandukanye. Bamwe muri twe kera bari mu madini atandukanye, ndetse hari n’abataremeraga Imana. Icyakora, mbere y’uko tuba Abahamya, twese twafashe igihe cyo gusuzuma neza ibyo Bibiliya yigisha (Ibyakozwe 17:11). Twemeye ibyo twize muri Bibiliya, hanyuma buri wese yifatira umwanzuro wo gusenga Yehova Imana.
Kwiga Bibiliya bitugirira akamaro. Kimwe n’abandi bose, natwe duhura n’ibibazo kandi dukora amakosa. Ariko kubera ko tugerageza gukurikiza amahame yo muri Bibiliya mu mibereho yacu, ubuzima bwacu bwarushijeho kuba bwiza (Zaburi 128:1, 2). Iyo ni yo mpamvu tubwira abandi ibintu byiza twize muri Bibiliya.
Dukurikiza amahame yo muri Bibiliya. Ayo mahame dusanga muri Bibiliya, atuma tugira imibereho myiza, akadufasha kubaha abandi tukagira imico myiza, urugero nk’ubudahemuka no kugira neza. Nanone atuma abantu bagira amagara mazima, bakagirira abandi akamaro, bakagira imiryango yunze ubumwe kandi bakirinda ingeso mbi. Kubera ko twemera ko “Imana itarobanura ku butoni,” twese tugize umuryango mpuzamahanga w’abavandimwe bahuje ukwizera, bazira urwikekwe rushingiye ku bwoko cyangwa kuri politiki. Nubwo turi abantu basanzwe nk’abandi, mu by’ukuri turi ubwoko bwihariye.
Ni iki Abahamya ba Yehova bahuriyeho n’abandi bantu?
Ni iyihe mico Abahamya bafite bakesha kuba barize Bibiliya?


text:
Ariko Yesu ntiyabyitaho abwira umutware w’isinagogi ati “Witinya izere gusa” Mariko 5:36
Ibibazo iyo byabaye byinshi ni bwo imbaraga z’ umuntu zigaragarira. Ikigeragezo kenshi gituma umunu yijujuta , akibaza niba Imana imuzi, ikimwibuka cyangwa yaramwirengagije. Imana ikora ibintu byose , uko bikwiye kandi mu gihe yo ibona ko gikwiye. Hari ubwo ikora imirimo n’ ibitangaza mu gihe tutabikekaga , kimwe n’ uko hari ubwo ikora mu gihe ubwenge n’ imbaraga z’abantu byose byananiwe. Aho urugamba rukomeye ni ho Imana igaragara, ikarengera abantu bayo, bayitakira ku manywa na nijoro.
Bibiliya igaragaza ko mu gihe umugore yari mu munezero wo guturwa umutwaro yari amaranye igihe kirekire, ni bwo Yayiro yamenye ko iwe nta bindi byiringiro. Ashobora kuba yaragize ishyari akumva ko igihe umwana we yari gukiramo ari cyo Yesu Kristo yakoresheje yita kuri uriya mugore! Uko byaba kose, Yesu yaramuhumurije, amusaba kwirukana ubwoba no kutizera gusa, ibindi na we akabyikorera.
Ubwoba ni umwanzi wo kwizera, Imana itabara abihebeshejwe na bwo , iyo bemeye kwiyiyegurira ubugingo bwabo bwose."Umwana ntiyapfuye ahubwo arasinziriye"- Mariko 5:39: Iyi ni imvugo uyumvise uri mu mubiri , wakumva isa n’ ifite ubushinyaguzi yatangaje abariraga ( Mariko 5:40). Ariko ni uko bari bataramenya ko uwo bari kumwe adasanzwe. Ntibatinze gutangazwa n’ ibyabaye muri ako kanya "Uwo mwanya ako gakobwa karabyuka karagenda, kuko kari kamaze imyaka cumi n’ibiri kavutse. Uwo mwanya barumirwa cyane"- Mariko 5:42.Yesu Kristo yongeye kugaragaza abari aho,barimo n’ umutware w’ isinagogi, ko afite ubutware ku badayimoni, ku burwayi ndetse kugeza ku rupfu.
Yesu Kristo ni umwami, ukwiye kumwizera kandi ukamwiringira iteka. Ukwizera kwawe ntigukwiye gucirwa intege n’ ibibazo uhura na byo mu mibereho yawe . Wiva mu byizerwa kubera ibibazo ahubwo komeza gusenga , uzakomezwa n’imbaraga z’ umwuka wera. Yesu Kristo ni umwami kandi azahora ari umwami ushoboye byose, icyo ubuze ni ukumwizera. Ukwiye gusaba Imana kugushoboza gukomeza kwizera mu gihe uhuye n’ibikomeye bijya bihungabanya ubugingo bwawe.


text:
Pasitori Nsengimana Vincent de Paul, mu gutanga impanuro ku bizera Imana bose, avuga ko ntakintu nakimwe gikwiriye gutuma ureka kubaha Imana. Impamvu aguhamagarira gukomeza kubaha Imana muri byose, ni uko ariho imigisha yose iri.
Yifashishije ibyanditswe byera, uyu mushumba w’itorero Carmel Holy Temple Nsengimana Vincent de Paul uzwi ku izina rya Pasitori Viva, yagize ati” nugira umwete wo kumvira Uwiteka Imana yawe, nuwo kwitondera amategeko yayo yose, Uwiteka Imana izagusumbisha amahanga yose yo mu isi kandi amahanga yose azamenya ko witiriwe izina ry’Uwiteka agutinye.”
Pasitori Viva, aragusaba ko warushaho kubaha Imana kuko bizatuma amahanga yose agutinya kandi iyo umuntu bamutinya, bamukunda batamukunda ntacyo baba bashobora kumutwara kubera igitinyiro kiba kiri kuri we. Niyo waba uri mubihe bikugoye, wowe komeza wizere Imana kandi rwose ntucogore!
Imana ibahe umugisha.


text:
Mu kiganiro na Inyarwanda.com, Gaby Irene Kamanzi yadutangarije ko kuri uyu wa Kane tariki 12 Ukwakira 2017 ari bwo yafashe rutemikirere imuzana mu Rwanda. Yunzemo ko agomba kwitabira igiterane 'Gisenyi Miracle Festival' gitangira kuri uyu wa Gatanu tariki 13 Ukwakira 2017.
Gaby Kamanzi ategerejwe i Rubavu muri Gisenyi Miracle Festival
Gaby Kamanzi ubwo yari i Burayi
Gaby Kamanzi mu gitaramo cyabereye muri Danemark
Iki giterane cyateguriwe umuvugabutumwa Jennifer Wilde wo muri Leta Zunze Ubumwe za Amerika, cyatumiwemo bamwe abahanzi bakunzwe cyane mu muziki wo kuramya no guhimbaza Imana hano mu Rwanda hakiyongeraho na Christine Shusho wo muri Tanzania. Mu bahanzi batumiye harimo; Theo Bosebabireba, Liliane Kabaganza, Aime Uwimana, Gaby Kamanzi, Kanuma Damascene, Stella Manishimwe, Pastor Mugabo Venuste, Israel Mbonyi, Guy Badibanga n’abandi. Patient Bizimana wari mu bahanzi bari kwitabira iki giterane, ntabwo akibonetse bitewe n'urugendo yahise agira dore ko ubu ari mu ivugabutumwa i Burayi.
Ev Jennifer Wilde ni we ugomba kubwiriza muri iki giterane
Inyarwanda.com twabajije abateguye iki giterane impamvu bacyise icy'ibitangaza, tunababaza ibizahakorerwa kugira ngo azakitabira bazagende basobanukiwe neza ibizahabera. Rev Baho Isaie adusubiza muri aya magambo: "Rero twiteguye ko bizagenda neza kandi igitangaza cya mbere ni uko benshi bananiranye bazahinduka bakava mu byaha (ibiyobyabwenge, ubusinzi,uburaya...) bakihana, ndetse hazabaho no gusengera abarwayi n'ibindi bibazo bitandukanye kandi Uwiteka ashobora byose. Azihesha icyubahiro. Mwese muratumiwe. Ntimuzabure"
Kuki iki giterane kizaberamo Tombola, aho si ubucuruzi?
Inyarwanda.com twaganiriye na Rev Baho Isaie Uwihirwe umuhuzabikorwa w'igiterane 'Gisenyi Miracle Festival' tumubaza impamvu bashyize tombola mu giterane cy'ivugabutumwa, ibintu bitamenyerewe hano mu Rwanda, adutangariza ko iyo tombola bazakora atari ubucuruzi ahubwo ari uburyo batekereje bwatuma haza abantu benshi bagatahana inkuru nziza ya Yesu Kristo. Yakomeje avuga ko atari ubucuruzi ahubwo ari uguhindura ubuzima bw'abantu. Yagize ati:
Murakoze, mbanze mbabwire ko ubu bimeze neza kandi imyiteguro igeze kure. Ikijyanye na tombola twabajije ikibazo ngo ni iki twakora kugira ngo umuntu udakunda ibintu byose bya gospel aze muri ibi biterane? Igisubizo cyabaye ngo keretse harimo tombola, tombola rero ni uburyo butuma haza abantu benshi kandi abantu twifuza guha ubutumwa, Bibiliya iravuga ngo kwizera kuzanwa no kumva ijambo ry'Imana, kugira ngo umuntu ahinduke bisaba ko yumva ,rero ntiyakumva ataje. Ni yompamvu harimo tombola.Si ubucuruzi ahubwo ni ibikorwa bigamije guhindura ubuzima bw'abantu mu mwuka no mu buzima busanzwe.
Rev Baho umuhuzabikorwa w'iki giterane
Ubusanzwe za tombola zimenyerewe, umuntu uyitabira hari amafaranga asabwa gutanga, ibintu bamwe baheraho banavuga biramutse bikozwe muri iki giterane, byaba ari ubucuruzi. Twabajije Rev Baho Isaie icyo uzitabira iyi tombola asabwa, atubwira ko buri wese uzinjira muri iki giterane azaba yemerewe guhabwa itike y'ubuntu, iyo tike akaba ari yo izahesha bamwe gusekerwa n'amahirwe. Yagize ati:
Nta kindi gisabwa ni ukuhagera gusa bakaguha ticket y'Ubuntu gusa, ukaba ugiye mu banyamahirwe bashobora kwegukana, Radio, Telephone, igare, television ndetse na Moto. Urumva rero ko ari amahirwe n'umugisha uzasigara mu Karere ka Rubavu n'ahandi byiyongera kuri mutuelle de Sante tuzaha abantu barenga 500. Kandi byose bizakorwa ku buntu ndetse nta n'ubwo hazabaho ibikorwa byo kwakira amaturo benshi bamenye ko message ari imwe ahubwo strategy zo kuyitanga ziratandukanye.
Israel Mbonyi na we agomba kwitabira iki giterane


text:
Siporo ni ingenzi, ndetse hariho uburyo butandukanye bworohereza buri munyarwanda
Nubwo hari akamaro rusange ka siporo mu mubiri w’umuntu, hari n’abayijyamo ku bafite n’izindi mpamvu zihariye zibibatera, ari na yo mpamvu usanga abatayikora akenshi bajya bayishakira inyito zitandukanye bagamije guca intege abayitabira.
Siporo ni ingenzi, ndetse hariho uburyo butandukanye bworohereza buri munyarwanda
Nyuma yo gusanga Siporo ari inyunganizi nziza mu kwirinda indwara zitandura kandi bikanafasha mu mibereho myiza, Umujyi wa Kigali n’abafatanyabikorwa bawo bategura siporo rusange iba mu gitondo cya buri cyumweru cya mbere cy’ukwezi.
Ndacyayisenga Fred
Ibitekerezo
turabashimiye kuburyo mukomeje kutudabagiza Kanda hano umusubize
Mbashimiye ikigikorwa mwashyizeho sipor ninzizape dusigaratwumva twirekuye umubiri wirekuye ugahumeka neza. Kanda hano umusubize


text:
Hari inkuru wunva, mu gihe uri kuyikurikira ukarira amaso agatukura amarira agakama, ugaseka ukiterera hejuru ukabyina, mu kanya kiminota nka 30 ukagira “emossions” zose zishoboka, kubabara cyane, kwishima cyane, and everything in between ku buryo ugera igihe ukareba hirya, ukareba hino ngo urebe ko hari umuntu wakubonye, kuko uwakubona atazi ibyo urimo yakwibazaho byinshi ndetse akaba yakeka ko ufite akabazo ko mu mutwe!
Imwe muri izo nkuru ziba zikaze cyane kuburyo uzunva ukunva ziragucengeye kugeza ku musokoro, za nkuru na nyuma y’imyaka 10, 50, ndetse n’100 (Imana iguhaye kurama) uba ukizibuka, ni inkuru y’umwali witwa Dr. Mireille Twayigira. Nibyo, ntabwo usomye nabi, uyu mwali ni “medical doctor”. Uyu mukobwa ariko yabaye doctor abanje yanyura mu miriro no mu nyanja zariye karungu, zirimo imihengeri ikaze cyane.
Mu gutangira inkuru, Dr. Mireille avugako mbere y’intambara yari afite umuryango mugali, ko babanaga neza banezerewe, ko bari baturanye no kwa nyirakuru, akaba yarakundaga kujya gukinirayo we n’abandi bana bo mu muryango. Ngo yakundaga amata n’ikijumba. Biratangaje kuba akibyibuka kuko biragaragara ko yavuye mu Rwanda ari muto cyane.
Byose byahindutse mu gahe nkako guhumbya, umwana aba atangiye inzira y’umusaraba. Se wa Dr. Mireille yishwe mu ntambara mu 1994. Uyu mwali asobanura ko atibuka neza urupfu rwa se kuberako yari muto cyane. Avuga ko yibuka bazana umurambo wa se uzinze mu kintu kimeze nka sheeting, ubundi akavuga ko yibuka bamubwira gukanjura amasaka yarangiza akayacira mu nva ya se mu muhango wo kumushyingura, ati narakanjuye, aho gucira mu nva ahubwo naramize! Ntabwo avuga uwishe se.
Nyuma y’urupfu rwa se, umuryango wahise ufata icyemezo cyo guhunga bakava muri Kigali. Ngo bahungiye mukandi gace ko mu Rwanda atavuze akariko, bageze yo, karumuna ke kari kamaze umwaka umwe gusa kararwara, kubera kubura “necessary care”, nako kaba kitabye Rurema. Uwo mwali aba abuze ba “sisters” babiri kuko hari undi wari waratabarutse “a couple of years back” mbere yuko avuka.
Akomeza avugako intambara yarushijeho gukara, bityo bafata icyemezo cyo guhunga, banyura mu Burundi, barakomeza bajya muri Congo bagezeyo baba mu nkambi yitwaga Shimanga. Aho muri iyo nkambi, Dr. Mireille avuga ko yari umwana unezerewe, uretse ko bitateye kabiri. Hashize igihe, Nyina ararwara araremba, umugoroba umwe, Imana iramuhamagara, Mireille aba asigaye ari imfubyi nta se, nta nyina. Asigara arerwa na sekuru na nyirakuru. Mu kwa 11, 1996, inkambi bari mo yagabweho ibitero, baba batangiye ubuzima bw’akababaro karenze igipimo ku buryo nta magambo mu Kinyarwanda yakunvikanisha uburemere bwako kababaro. Agira ati twinjiye mu mashyamba ya Congo, dukurikiwe n’abantu bari kutumishamo amasasu, ati twaratatanye, nsigara ndi kumwe na nyogokuru na sogokuru gusa. Ibiryo twari twabashije guhungana byaradushiranye, ati dutangira kugenda dusabiriza aho twanyuraga, iyo twagiraga amahirwe baduhaga umutsima ariko akenshi wabaga umeze nabi wagaze. Hari aho twageraga ba kavukire nabo barahunze, icyo gihe twirwanagaho tugafata icyo tubashije kubona cyaturamira. Byageze aho turya imizi y’ibiti. Agira ati ndibuka tunywa amazi mu migezi yamanukagamo imirambo. Byageze aho inkweto zidusaziraho, kubera kugenda nta kweto, muri kabulimbo ku zuba, ibirenge byatangiraga kubyimba, ati twageze ubwo tujya dushaka ibyatsi, tukabanga ingata, tukazambara nk’inkweto. Akomeza agira ati umuntu yashoboraga gupfa kubera impanvu nyinshi, inzara, amasasu, kugwa mu mazi ukarohama, ibikoko, n’ibindi… Nta mwana wagombye kunyura mu buzima bubi nkubwo, nta muntu wagombye guhura n’akababaro nkako.
Akomeza agira ati twarakomeje kugeza duhingutse muri Angola. Asubira inyuma gato akavuga ati twari turi kumwe n’abasilikari baturindaga ( aha ntabwo asobanura neza abaribo, niba bari abanyarwanda). Ariko, agira ati abo basirikari nubwo baturindaga bwose, bafataga abana b’abahungu bakajya kubakoresha imirimo nko kwikorera amasasu n’ibindi bintu byabo. Ati abenshi muri abo bana (ubu barakuze), barahahamutse kubera ibyo banyuzemo muri izo ntambara.
Yongeraho ko abo basirikari bafataga abakobwa bakakajya kubasambanya ku ngufu, bamwe bakabagira abagore babo ku ngufu, ati abenshi bakurijemo ubwandu bwa sida, abandi batwara amada kubw’amaherere. Avuga ko we yakijijwe nuko yari akiri gato cyane.
Akomeza avuga ko bambukaga muri Angola, bakongera bakagaruka muri Congo, avuga ko yari yararwahe bwaki, akada karabyimbye, umusatsi warabaye umuhondo. Ati nkaho ntari narababaye bihagije, muri iyo minsi nyogokuru yarapfuye yishwe nicyo umuntu yakwita “exhaustion”, umunaniro kubera ubwo buzima bubi. Aravuga ati, nyogokuru apfuye ntanubwo narize, agira ati agatima kanjye gato kari karabaye “numb to the pain”, ntikari kacyunva ububabare, byari byarabaye ibisanzwe, amarira yarakamye! Ati twaje kujya mu nkambi muri Angola, ati iyo tutayigeramo, nanjye mba narapfuye. Baje kuva muri ino nkambi bajya mu nkambi yitwa maheba muri Zambia. (Ntasobanura impanvu batagumye muri Angola).
Hashize igihe, sekuru (umuvandimwe rukumbi yari asigaranye) afata icyemezo cyo kwimukira mu murwa mukuru wa Zambia, Lusaka. Uyu musaza nta kindi cyatumye yimuka uretse gushaka ko umwuzukuruwe (umukobwa) abasha kwiga. Ntiyagize ati numukobwa, nta mpanvu yo kwivuna no kumutaho igihe. Nyuma uyu musaza yaje kumenya ko muri Malawi hari amashuli meza aho yajyana umwuzukuru we akabasha kwiga neza kurushaho, hari mu nkambi y’impunzi, ariko Mireille avugako yari afite ubuzima bwiza, afite icyo kurya, aho kuba, afite inshuti bakina bakishimira ubuzima. Bimukiye uri Malawi muri Nzeli, 2000. Avuga ko mwishuli yagiraga amanota meza. Asa nutangiye kubaho anezerewe, nubwo atashoboraga kwibagirwa akababaro yahuye nako. Muri iki gihe, sekuru yararwaye hashize iminsi arapfa. Avuga ko yarize akababara cyane!!! Niwe muvandimwe yari asigaranye wamukundaga cyane, akamwitaho. Ariko ntibyamubujije kwiga ashizeho umwete, kugira amanota meza nibyo byari bisigaye bimuhoza akababaro. Ntabwo yari azi icyo azabasha kugeraho ariko yunvaga umwete we uzabyara umusaruro.
Mu 2009, Mireille yakoze “national exam”, arayitsinda aba mu ba mbere. Ubushinwa bwahaye bamwe muri abo babaye aba mbere amahirwe yo kujya kwiga muri China, China ikabishurira byose (full scholarship). Ariko kuri Mireille, havuka ikibazo. Yari impunzi, nta bwenegihugu bwa Malawi, nta passport. Aha Mireille ashimira abantu barwanye intambara itoroshye harimo n’inteko ishinga amategeko ya Malawi, batumye Mireille abona citizenship ya Malawi bityo akabona passeport n’uburenganzira bwo kujya kwiga muri China. Muri 2010, Mireille yabashije kujya muri China gukomeza amashuli ye. Agira ati ntabwo byari byoroshye kwiga ubuganga mu Gishinwa. Nashatse gucika intege no kurekera iyo inshuro nyinshi. Naje gusanga Imana itarandokoye kubera njye ku giti cyanjye, hari abantu mbereyeho gufasha, hari n’abandi mbereyeho gutuma bareba amateka yajye bikabatera icyizere bakunva ko Imana iriho kandi ko ineza yangiriye nabo izayibagirira. Agira ati uko ibintu byakomeraga, aho gucika intege ahubwo nongeraga umuhate. Akavuga ati Imana ihabwe icyubahiro kuko muri July 2016 narangije amasomo nkaba umuganga. Ati ubu ndi “medical intern” mu bitaro byitwa “Queen Elizabeth Hospital” muri Malawi. Ati mbere y’uko njya muri China, nunvaga ndi umwana wagize ubuzima bubi, ariko buno nfite inkuru yo kubara, inkuru y’Imana n’urukundo rwayo.Ati ubu mfite byinshi byo gutanga, ati nkunda kubwira abana cyane cyane abana b’impunzi ko badakwiye kwiheba.Ati mu minsi iri imbere nifuza gukorana n’impunzi kuko mfite byinshi byo kuziha cyane ko nanyuze mu buzima nkubwo barimo. Ati ba Mireille ni benshi, ati hari abatagira amahirwe nkayo nagize ngo babashe kugera aho bakwiga bakagera aho nabashije kugera, ati hari abandi babasha kugera ahantu bamera neza, ati ariko amahirwe yo kwiga akanga kubera ko baba bagomba gukora no kwita ku miryango yabo. Mireille agira ati aba ba Mireilles twabakorera iki? Icyambere agira ati abantu bagombye guhagarika izi ntambara, ati kuki tugomba gutegereza abantu bo hanze kuza kutubuza kwicana, kuki tutakwibwiriza tukareka kwica abavandimwe bacu? Ati abantu bakwiye kugerageza kureka intambara bakiga kubana mu rukundo, kugirira abandi impuhwe n’urukundo. Ati twabaye robots zitagira ubumuntu? Ati dukwiye kureka kubabaza abana bato baba badafite aho bahuriye n’ibyo abantu bakuru baba bapfa, tukagira urukundo n’impuhwe mu mitima yacu. Agira ati, aba ba Mireille kandi twabafasha, tubakira nk’impunzi iyo aho bari batuye habaye intambara iikabakura mu byabo, tukabaha ibiryo, aho kuba, no kubavuza. Ati ariko ibyo ntibihagije, aba bana bagomba guhabwa amahirwe yo kwiga kugeza muri University (icyo yise higher education). Ati aba ni bo ba leaders b’ejo hazaza bagomba kwitabwaho!


text:
ISOMO RYA MBERE
Umuhanuzi Yeremiya (Yer 18, 18-20)
Abanzi banjye 18baravuga ngo «Nimuze dutegure imigambi mibi irwanya Yeremiya ; kuko nitumara kumwigizayo, ntituzabura abandi baherezabitambo ngo batwigishe ltegeko ry’lmana, n’abasheshe akanguhe ngo batugire inama, cyangwa abahanuzi ngo batubwire ijambo ryayo. » 19Uhoraho, ndakwinginze ngo untege amatwi, kandi wumve ibyo abandega bavuga. 20Ese inyiturano y’ineza m mabi? Bo barancukurira urwobo ngo ngwemo. Ibuka ukuntu naguhagaze imbere mbavuganira kugira ngo ubakureho uburakari bwawe .
ZABURI (Zab 31 (30),5-6,14,15-16)
Inyik/ Mana yanjye, unkize ugiriye impuhwe zawe.
Ngobotora mu mutego banteze,
kuko ari Wowe mbaraga zanjye.
Nshyize ubugingo bwanjye mu maboko yawe;
ni wowe uncungura, Uhoraho, Mana nyir’ukuri.
Numva rubanda bamvuga nabi,
ngo «Yaciye igikuba hirya no hino!» Nuko bishyira hamwe barankomanyiriza,
bajya imigambi yo kuncuza ubugingo.
Ariko ndakwiringiye Uhoraho,
Ndavuga nti «Imana yanjye ni wowe!»
Ibihe byanjye biri mu kiganza cyawe,
ngaho rero ngobotora mu maboko y’abanzi banyibasiye !
IBANGONDIRIMBO RIBANZIRIZA IVANJILI
Ikuzo n’ibisingizo ni ibyawe, Nyagasani Yezu!
Ikuzo n’ibisingizo ni ibyawe, Nyag asani
Hahirwa abazanywera ku nkongoro ye mu Ngoma ye.
Ikuzo n’ibisingizo ni ibyawe, Nyagasani Yezu !
IVANJILI
+ Matayo (Mt 20, 17-28)
Muri icyo gihe, 17Yezu akaba arazamuka yerekeza i Yeruzalemu, ashyira ba Cumi na babiri ukwabo, maze ababwirira mu nzira ati 18«Dore tuzamutse tujya i Yeruzalemu, maze Umwana w’umuntu azagabizwe abatware b’abaherezabitambo n’abigishamategeko. Bazamucira urubanza rwo gupfa, 19bazamugabiza abanyamahanga kugira ngo ashinyagurirwe, akubitwe, maze abambwe ku musaraba ; ariko ku munsi wa gatatu azazuke.»
20Nuko nyina wa bene Zebedeyi asanga Yezu ari kumwe n’abahungu be bombi, arapfukama, ashaka kugira icyo amusaba. 21Yezu aramubaza ati «Urashaka iki?» Undi aramusubiza ati «Dore aba bahungu banjye bombi, tegeka ko bazicarana nawe, umwe iburyo, undi ibumoso, mu Ngoma yawe. » 22Yezu arabasubiza ati «Ntimuzi icyo musaba; mushobora se kunywera ku nkongoro ngiye kunyweraho?» Baramusubiza baii « Turabishobora. » 23Yezu ati «Koko muzanywera ku nkongoro yanjye, naho kwicara iburyo n’ibumoso bwanjye si jye ubitanga : ni ibyo abo Data yabigeneye. »
24Abandi cumi babyumvise barakarira abo bavandimwe bombi. 25Nuko Yezu arabahamagara, arababwira ati «Muzi ko abahawe kugenga amahanga, bayagenga uko bashatse, kandi ko abatware bayo bayategekesha agahato. 26Kuri mwebwe rero, si uko bimeze. Ahubwo ushaka kuba mukuru muri mwe, niyigire umuhereza wanyu ; 27uzashaka kandi kuba uwa mbere muri mwe, azihindure umugaragu wanyu. 28Ni nk’uko Umwana w’umuntu ataje gukorerwa, ahubwo yaje gukorera abandi no gutanga ubugingo bwe ngo bube incungu ya benshi. »


text:
Bamwe mu babyeyi basiga abana ku mupaka uhuza u Rwanda na Congo i Rubavu bakajya gushaka imibereho muri Congo bavuga ko impamvu ibibatera ari uko gushakira abana ibyangombwa bigoye mu gihe ubuyobozi buvuga ko bagomba kubicikaho.
Aba babyeyi bavuga ko bo ubwabo iyo bashaka kwambuka muri Congo biborohera kuko batanga akajjeto gusa , ariko ngo bashaka kwambukana n’abana babo bikabasaba kubashakira urwandiko rw’inzira (Laisser –Passer).
Impamvu bo badasabwa gushaka urwandiko rw’’inzira ni uko abaturage bo mu Mirenge ihana imbibi na Congo bemerewe kwambuka berekanye indangamuntu gusa, ariko ngo ntibarenze umunsi umwe batarataha mu Rwanda.
Nyiranzeyimana Elina, umwe mu babyeyi bakora ibiraka byo kwikorera imitwaro i Goma yabwiye iki Kinyamakuru ati “ Njye mpitamo gufata umwana wanjye w’imyaka 2 nkamusigira abo kumurera hano hafi no kuri petite barriere kuko sinabona ibihumbi birenga icumi byo kumugurira laisser passer”
Akomeza avuga ko uretse no kuba atabona amafaranga yo kugura laisser passer y’umwana we, ngo n’akazi akora muri Congo karagoranye ku buryo kugakora ahetse umwana ari ingorabahizi kuri we.
Akomeza agira ati “Si ikibazo cy’ubushobozi gusa kuko usanga abesnhi dusiga abana hano ku mupaka tuba dukora akazi k’ubwikorezi muri Congo tugahitamo gusiga impinja zacu hano kuko tutabasha gukora akazi tuzihetse, kandi nta n’ubushobozi abenshi tuba dufite bwo gushaka abakozi bo mu rugo”.
Uretse kuba aba babyeyi basiga impinja ku mupaka ngo banateza ikibazo cyo kuba abasigarana aba bana na bo ubwabo ari abana baba barataye ishuri bakajya gushaka imibereho barera abandi bana.
Mukeshimana Clemence na we ni umwe mu basiga abana ku mupaka akajya gushaka akazi i Goma, yemeza ko yatangiye gusiga umwana we ku mupaka afite umwaka n’amezi atatu.
Aganira n’ikinyamakuru Izuba Rirashe yagize ati” Nta mu byeyi n’umwe usiga umwana we ku mupaka yishimye , nganira na bagenzi banjye ariko bose usanga baba bahangayitse bumva ko basanga abana babo bagize ikibazo, cyane ko abo bana tuba twabasigiye abandi bana bakiri bato batabasha kubungabunga abana bacu, ariko nta kundi twabigenza kuko aho kwicara mu rugo ngo abana bacu bicwe n’inzara duhitamo kubasiga ku mupaka tukajya kubahahira”.
Yungamo ati” Nka njye uwanjye natangiye kumusiga afite umwaka n’amezi atatu ariko ubu amaze gukura, ubu afite imyaka ibiri n’amezi arindwi, kuba dukora ibi si uko tuba twishimye ahubwo ni amaburakindi”.
Kayumba Vincent uhagarariye abinjira n’abasohoka mu Karere ka Rubavu avuga ko iki kibazo bakiganiriyeho n’inzego zitandukanye zirimo iz’Akarere ndetse na polisi ku buryo kiri hafi gukemuka.
Ubwo Perezida Kagame yasuraga Akarere ka Rubavu muri Werurwe 2016, yagarutse ku kibazo cy’abana bata ishuri asaba abayobozi b’Akarere ka Rubavu ko iki kibazo kigomba gukemuka abana bose bakiga kuko ngo ibyangombwa byose biba byatanzwe ngo bige.


text:
Kicukiro: Ikamyo yabuze feri yishe barindwi inangiza byinshi - AMAFOTO
Imodoka y’ikamyo yamanukaga iturutse i Nyanza ya Kicukiro yabuze feri imanuka, ihitana ibyo ihuye na byo byose, itangirwa n’amabisi abiri manini atwara abagenzi.
Mu ma saa yine z’igitondo cyo kuri uyu wa Gatanu, tariki 10 Kamena 2016, ni bwo iyi mpanuka yabaye, mu masaha y’urujya n’uruza rw’abantu ahazwi nka Kicukiro Centre.
Kugeza ubu imibare y’abaguye muri iyi mpanuka iracyashidikanywaho kuko abenshi bemeza hagati ya barindwi na 15.
Dore amwe mu mafoto uko byari byifashe nyuma y’impanuka:
Ibitekerezo ( 54 )
Ntitukibaze byinshi kubatuvuyemo.Ahubwo bijye bidusigira isomo twe ababa basigaye Ku isi. Ndihanganisha ababuze ababo muri iriya mpanuka yabereye I Nyanza ya Kicukiro.
Imiryango yaybuze abayo yihangne!
Bavandimwe, impanuka itwara ubuzima bw’abantu ni ibyago bikomeye! Imana ibakire! Aliko abanyamakuru cg abandi bakwirakwiza amafoto ku mbuga nkoranyambaga bagombye kwirinda kwerekana amafoto y’imirambo!! Njye mbona ari icyo twakita mu rufaransa "manque d’ethique".
yo Imana ibakire mubayo disi birambaje cyane
Turakomeza tubereke Nyagasani abakire mube,
kandi nabasigaye mukomeze kwihangana.
Turimubihebyanyuma Dusenge Tubikuyekumutima?
Imana ibakire mubayo ,ibahe iruhuko ridanshira imiyrango yihangane twifatanije mukababaro
ababuze ababo mwihangane kandi mukomere muribibihe bitaboroheye kandi muharanire kusa ikivi cyabanyu bazize accident
twasaba ko ababuze ababo bafashwa gukurikina ibya asirance
Imana ibakire mubayo kdi dodane zirakenewe mwuwo muhanda!


text:
Me Uwizeyimana Evode, umunyamabanga wa Leta muri Minisiteri y’Ubutabera ushinzwe Itegeko Nshinga n’andi mategeko, avuga ko bigoye kwemeza ko umuntu yafashe ku ngufu uwo bashakanye.
Yabivugiye mu Nteko ishinga Amategeko ubwo yari kumwe na Komisiyo ya Politiki n’uburinganire mu gikorwa cyo kwiga ku mushinga mushya w’amategeko ahana y’u Rwanda, kuri uyu wa mbere tariki ya 27 Ugushyingo 2017.
Dipite Kayiranga Alfred Rwasa, ukuriye iyo komisiyo avuga ko usanga hirya no hino mu gihugu abagore batandukanye bafatwa ku ngufu n’abo bashakanye. Nubwo ngo nta mibare ihari ariko mu miryango imwe n’imwe birahari.
Agira ati “Niba hari icyaha gifite uburemere muri iki gihugu ariko kitavugwa, ni abagore bafatwa ku ngufu. Guhana abagabo bakora ibi ndumva ari ngombwa!”
Me Evode yagaragaje ko bigoye kumenya ko umuntu yafashwe ku ngufu n’uwo bashakanye bitewe nuko imibonano mpuzabitsina isanzwe mu nshingano bafite.
Bityo rero ngo umucamanza akaba ariwe ugomba gusuzuma ahereye ku bimenyetso byatanzwe n’urega, ari nayo mpamvu icyo cyaha kidashobora kugenerwa ingingo yacyo.
Agira ati “Ubwo abantu bavugaga ngo dukore icyaha kihariye kijya no gufata ku ngufu uwo mwashakanye, iyo turebye mu bijyanye no gufata ku ngufu, mbere na mbere bigizwe no kuba haba hatabayeho kumvikana, niyo mpamvu byitwa gusambanya ku gahato.
Akomeza agira ati “Twajya ku bashakanye, tugasanga umugore yaremeye gukora imibonano mpuzabitsina by’igihe cyose. Iyo umugore afashe ibendera, aba arahiriye gukora imibonano mpuzabitsina imyaka yose azamarana n’uwo muntu.”
Akomeza avuga aho kuvuga ko umugore yafashwe ku ngufu n’umugabo we ahubwo byavugwa ko yahohotewe.
Ati “Byakwinjira mu gice cy’ihohoterwa kuko umugabo n’umugore ni abantu kumvikana bitajya birangira, ibaho kuko habanje kubaho guhohoterwa, ni kimwe no kwangiza umutungo mutabyumvikanyeho.”
Ingingo ya 147 muri uyu mushinga mushya ivuga ko umuntu wese ukoresha undi ibikorwa bikurikira nta bwumvikane bubayeho, hakoreshejwe imbaraga, iterabwoba, uburiganya, ububasha amufiteho cyangwa abikoze ku bw’intege nke z’uwakorewe icyaha, aba akoze icyaha cyo gukoresha undi imibonano mpuzabitsina ku gahato.
Ibyo bikorwa ni ugushyira igitsina mu gitsina, mu kibuno cyangwa mu kanwa k’undi muntu, gushyira urugingo urwo arirwo rwose rw’umubiri w’umuntu cyangwa ikindi kintu icyo aricyo cyose mu gitsina cyangwa mu kibuno by’undi muntu.
Iyo ngingo ivuga kandi ko umuntu wese uhamijwe n’urukiko gukoresha imibonano mpuzabitsina ku gahato, ahanishwa igifungo kitari munsi y’imyaka icumi n’ihazabu y’amafaranga y’u Rwanda atari munsi ya miliyoni imwe.
Inavuga ko iyo ibikorwa bivugwa mu gika cya mbere cy’iyi ngingo bikozwe hagati y’abashyingiranywe, nabyo bifatwa nko gukoresha undi imibonano mpuzabitsina ku gahato.
Igihano kiba igifungo cya burundu iyo gukoresha imibonano mpuzabitsina ku gahato byakozwe n’abantu barenze umwe, byateye urupfu uwabikorewe, byakozwe ku muntu bafitanye isano kugeza ku gisanira cya kabiri bikaba kandi byakozwe hagamijwe kumwanduza indwara idakira.


text:
Cyanika: Abasigajwe inyuma n’amateka bari kwigishwa gusoma no kwandika
Umunyamabanga nshingwabikorwa w’umurenge wa Cyanika mu karere ka Burera aratangaza ko mu rwego rwo gukomeza guteza imbere abasigajwe inyuma n’amateka bo muri uwo murenge hagiyeho gahunda yo kubigisha More...
Abapolisi 77 barangije amahugurwa ya Polisi
Itsinda ry’abapolisi 77 rigizwe n’ abapolisikazi 70 n’abapolisi 7 barangije amahugurwa ya polisi yari amaze amezi atatu yaberagamu ishuri rya Polisi ry’ i Gishari mu Karere ka Rwamagana. More...
Amashuri yose yo mu Rwanda agiye kugaragazwa uko ateye kuri interineti
Abashinzwe uburezi mu Turere n’Imirenge mu Ntara y’Uburasirazuba n’iy’Amajyepfo mu Rwanda basoje amahugurwa bamazemo icyumweru bigishwa uko bazafata ibipimo n’amakuru y’ikoranabuhanga More...
Nyamasheke: Abagize ubutwari bwo kwitangira abana bashimiwe
Umwe mu miryango yareze abana b’imfubyi. Uwo barera ni uwo uri hagati ubu arangije amashuri abanza. Mu birori byo kwizihiza umunsi w’intwari wabereye mu murenge wa Shangi, mu kagari ka Burimba, More...
Rusizi: Abatuye ku kirwa cya Nkombo n’ubwo ari mu Rwanda bamenya ikinyarwanda ari uko batangiye amashuri abanza
Abana bo ku Kirwa cya Nkombo kubera ko mu miryango bavukiramo basanga havugwa ururimi rwitwa amahavu akaba ari rwo bakura bavuga. Abantu bakuru bamaze kumenya ikinyarwanda bavuga ko akenshi umwana wo ku kirwa cya More...


text:
Tugomba gukorana cyane tugakemura icyatumye munsaba gukomeza kubayobora – Perezida Kagame
Perezida wa Repubulika Paul Kagame arahamagarira abagize umuryango FPR-Inkotanyi kurushaho gukora cyane batekereza ku hazaza h’igihugu.
Yabitangarije mu Nama Nkuru y’umuryango wa FPR-Inkotanyi nyuma yo gutorwa nk’umukandida uzahagararira uwo muryango mu matora, kuri uyu wa gatandatu tariki 17 Kamena 2017.
Muri ayo matora, mu bagombaga gutora uko ari 1930, 1929 bose batoye Paul Kagame. Habonetse impfabusa imwe.
Mu ijambo yagejeje kubari bateraniye muri iyo nama yagize ati “Ubu twakabaye tuvuga ibindi. Byaje guhinduka nta ruhare mbigizemo. Uruhare rwanjye rwari ukubyemera.
Ndashaka kubabwira ko ibyo nasabwe, nkuko mpora mbigenza, nzabishyiramo umutima n’ubushobozi bwanjye bwose.”
Akomeza avuga ko mu gihe kiri imbere FPR –Inkotanyi igomba gukora cyane itekereza ku hazaza h’igihugu kugira ngo itazatungurwa.
Agira ati “Icyo nshaka ko twumvikana nuko iyi myaka irindwi iri imbere yatubera umwanya mwiza wo gutekereza ku hazaza h’igihugu cyacu. Nzashyiramo imbaraga zanjye zose mu gukora kugira ngo tugabanye ibituma munsaba gukomeza kubayobora.”
Perezida Kagame akomeza abwira urubyiruko ko rugomba gutekereza bugari rukumva ko narwo rushobora kuyobora u Rwanda.
Ariko akarubwira ko abayobozi u Rwanda rukeneye ari abayobozi beza. Ibyo rero ngo bagomba kubiharanira buri gihe.
Ati “Mwaba ba perezida. Mugomba kwitoza kuba abayobozi babereye u Rwanda. Ntabwo ari ukuba abayobozi gusa. Ahubwo ni ukuba abayobozi u Rwanda rukwiriye kandi rwifuza.”
Akomeza bwira urubyiruko ko rugomba kwitoza kuba abayobozi rwitabira ibikorwa bya Politiki nta kubitinya ngo babiharire abandi.
Ati “Mutangire kwitoza hakiri kare, mugire uruhare muri politiki y’igihugu. Iyo ukomeje kumva ko politiki itakureba, wisanga politiki mbi yakugizeho ingaruka, uyoborwa n’abantu batabikwiriye.”
Perezida Kagame avuga ko kandi inyungu z’Abanyarwanda muri rusange arizo zigomba gushyirwa imbere aho gushyira imbere inyungu za bamwe. Ahamya ko ibyo bizagerwaho ari uko abantu bakoreye hamwe kandi bakabiharanira.
Ibitekerezo ( 11 )
Nibyo koko tugomba gukora cyane kugirango dutere imbere.Ariko kandi,ntabwo tugomba no gushaka imana cyane.Kuko yashyizeho umunsi w’imperuka (Ibyakozwe 17:31).Kuli uwo munsi,izakuraho ubutegetsi bw’abantu ku isi hose,ibuhe YESU kugirango ahindure isi Paradizo kuko abantu batabishobora.Bisome muli Daniel 2:44 na Revelations 21:4.
kagame Paul turamushimira ibyiza akomeje kutugezaho arko ibyo guhagarika gumusaba kutuyobora byo ntibishoboka. tumufite ntu mwana wikinenge. ukwiye kuyobora u rwanda
abanyarwanda intero twese ni imwe Paul Kagame wadusubije agaciro niyo mpamvu twongeye kuguhitamo , kuko nubundi dusanzwe tukwizeye ko icyo utwemereye ugishyira mu bikorwa , imvugo yawe ikaba ingiro , reka tubanze dukomezanye iterambere twatangiranye , ubundi amahanga aze asogongere kubyo tumaze kugeraho anatwigireho , iby’uwugusimbura ubwo nabyo ubitwemereye uzabikora rwose
rwose President nukuri ntiwari kwanga ubusabe bw’abanyarwanda ntibibaho ,tugukunda nk’umwana w’ikinege kuko tubi ibyiza watugejejeho , iyi myaka 7 ugiye kutuyobora nkibisanzwe iterambere rigiye gukomeza kwikuba gatatu rwose , nicyo tugukundira nicyo duhora tuguhitiramo ngo utugende imbere
gutanya namwe kw’abanyarwanda nibyo bizatugeza kuri byinshi twongera kubyo tumaze kugeraho muyobozi mwiza, kuba twongeye kuguhitamo nuko dushaka kongera ubwiza mubundi
ndatekereza abanyarwanda baguhisemo kuko bazi ubushobozi bwawe kandi badashaka gutakaba ibyo bagezeho si kubwi ibitaracyemutse , ni wowe mahitamo yacu ni wowe dushaka kugeza igihe tuvugiye tuti ubu noneho wakigira mu karuhuko k’izabukuru mubyeyi
ntakindi kitari uko dusanzwe tukuzihon ubushobozi muyobozi mwiza , kwitangira abanyarwanda wabigize ubuzima bwawe nacyo nicyo gituma tutaguterera , komeza utugende imbere
icyatumye tuguhitamo ntakindi President wacu ni uko ari wowe uboneye nuko ari wowe wateje u rwanda imbere , nuko ari wowe umwana w’u8munyarwanda yaboneho agaciro ke gakwiye , nuko ari wowe amahanga yamenyeho ubuhangange bw’u Rwanda n’abanyarwanda , NIYO MOAMVU TUGUHIZE NGO DUKOMEZE DUKAZE MU ITERAMBERE NDETSE ISI IKOMEZE ITWIGIREHO
urubyiruko ruwkigiriraho byinshi kandi rumaze gufata , gukora cyane ndetse no gukunda igihugu ibyo bamaze kubizingatiya neza, niyo mpamvu twaguhisemo ngo urubyiruko rukomeze ruwkigireho kandi iterambere twatangiranye ridasubira inyuma
notre unite notre force, President Paul Kagame est notre seul choix ,
dufatanye ntakabuza tuzabigeraho President wacu


text:
ESE BYARAREMWE?
Igikanka “gifite amaso” cy’ifi imeze nk’inyenyeri
IFI imeze nk’inyenyeri yibera hasi mu nyanja ifite utuntu dutangaje ku gikanka cyayo. Kuri icyo gikanka horosheho utuntu duto cyane kandi twinshi, tumeze nk’uturahuri dukorera hamwe tukayibera ijisho.
Suzuma ibi bikurikira: Hari ikinyamakuru cyavuze ko igihe abahanga mu bya siyansi basuzumaga utugufwa tugize igikanka cy’iyo fi, babonye “udushyundu twinshi cyane twihariye tubengerana kandi dutsitse, buri gashyundu gafite umubyimba urutwa n’uw’umusatsi w’umuntu” (Natural History). Utwo dushyundu tubengerana kandi tugizwe n’uruvange rwa kalisiyumu na karuboni, basanze tumeze nk’uturahuri duhambaye twohereza urumuri ku myakura yakira urumuri iri munsi y’utwo dushyundu. Nanone kandi, utwo turahuri dufite ishusho ikwiriye idufasha koherereza ubwonko ifoto ikenewe.
Umuhanga mu bya shimi witwa Joanna Aizenberg, yavuze ko kuba iyo fi ifite igikonoshwa gikora imirimo ibiri icyarimwe, “bigaragaza ihame ry’ingenzi ibinyabuzima bigenderaho: mu binyabuzima, akenshi ibintu bigize igice runaka cy’umubiri biratunganywa kugira ngo birusheho gukora imirimo itandukanye.”
Abashakashatsi biganye imiterere y’iyo fi imeze nk’inyenyeri, maze bishyiriraho intego yo kuzakora utuntu tumeze nk’uturahuri tutabonwa n’amaso tugizwe n’uruvange rwa kalisiyumu na karuboni. Utwo turahuri dushobora gukoreshwa mu bintu byinshi, hakubiyemo n’ibikoresho by’itumanaho, aho dukoreshwa mu nsinga zijyana amakuru hifashishijwe urumuri.
Ubitekerezaho iki? Ese icyo gikanka “gifite amaso” cy’iyo fi, cyabayeho biturutse ku bwihindurize, cyangwa cyararemwe?


text:
Umurimo w’ubupayiniya utuma imishyikirano dufitanye n’Imana irushaho gukomera
‘Kuririmbira Imana yacu ni byiza.’ —ZAB 147:1.
1, 2. (a) Gutekereza ku muntu dukunda no kuvuga ibimwerekeyeho bigira akahe kamaro? (Reba ifoto ibimburira iki gice.) (b) Ni ibihe bibazo turi busuzume?
GUTEKEREZA ku muntu dukunda no kuvuga ibye bishobora gutuma imishyikirano dufitanye na we irushaho gukomera. Uko ni na ko bimeze ku mishyikirano dufitanye na Yehova Imana. Kubera ko Dawidi yari umwungeri, yamaraga amajoro menshi yitegereza ijuru rihunze inyenyeri, kandi agatekereza ukuntu Umuremyi wabyo atangaje. Yaranditse ati “iyo ndebye ijuru ryawe, imirimo y’intoki zawe, nkareba ukwezi n’inyenyeri waremye, bituma nibaza nti ‘umuntu buntu ni iki ku buryo wamuzirikana, kandi umuntu wakuwe mu mukungugu ni iki ku buryo wamwitaho?’” (Zab 8:3, 4). Intumwa Pawulo amaze kubona ukuntu umugambi wa Yehova urebana na Isirayeli yo mu buryo bw’umwuka wasohoraga mu buryo butangaje, yariyamiriye ati “mbega ukuntu ubutunzi n’ubwenge n’ubumenyi by’Imana byimbitse!”—Rom 11:17-26, 33.
2 Iyo turi mu murimo wo kubwiriza, dutekereza kuri Yehova kandi tukavuga ibimwerekeyeho. Ibyo bituma imishyikirano dufitanye na we irushaho gukomera. Abantu benshi bakora umurimo w’igihe cyose babonye ko kuba bamara igihe kinini babwiriza iby’Ubwami bituma barushaho gukunda Imana. Waba uri mu murimo w’igihe cyose cyangwa ukaba ukora ibishoboka byose kugira ngo ugere kuri iyo ntego, tekereza kuri ibi bibazo: ni mu buhe buryo umurimo w’igihe cyose watuma imishyikirano ufitanye na Yehova irushaho gukomera? Niba uri umupayiniya, ibaze uti “ni iki cyamfasha gukomeza gukora uyu murimo uhebuje?” Niba utaratangira gukora umurimo w’ubupayiniya, ibaze uti “ni iki nahindura kugira ngo nywukore?” Reka dusuzume uko umurimo w’igihe cyose ushobora gutuma imishyikirano dufitanye n’Imana irushaho gukomera.
UMURIMO W’IGIHE CYOSE N’IMISHYIKIRANO DUFITANYE N’IMANA
3. Mu gihe turi mu murimo wo kubwiriza, kubwira abandi ibirebana n’imigisha y’Ubwami tuzabona mu gihe kizaza bitumarira iki?
3 Kuganira n’abandi ibirebana n’imigisha Ubwami buzazana bituma turushaho kwegera Yehova. Ni uwuhe murongo w’Ibyanditswe ukunda gukoresha iyo ubwiriza ku nzu n’inzu? Ese aho ntiwaba ukunda gukoresha Zaburi ya 37:10, 11; Daniyeli 2:44; Yohana 5:28, 29 cyangwa Ibyahishuwe 21:3, 4? Iteka iyo tuganira n’abantu ku birebana n’ayo masezerano, bitwibutsa ko Imana yacu igira ubuntu ari yo mu by’ukuri itanga “impano nziza yose n’impano yose itunganye.” Ibyo bituma turushaho kuyegera.—Yak 1:17.
4. Kuki iyo tubonye imimerere ibabaje yo mu buryo bw’umwuka abandi barimo bituma twishimira ineza y’Imana?
4 Kubona ukuntu abantu tubwiriza bari mu mimerere ibabaje yo mu buryo bw’umwuka bituma turushaho kwishimira ukuri. Abantu bo muri iyi si ntibafite ubuyobozi bwiringirwa bwatuma bagira icyo bageraho kandi bakagira ibyishimo. Abenshi baterwa ubwoba n’igihe kizaza kandi nta byiringiro bafite. Bahora bashaka kumenya intego y’ubuzima. Ndetse n’abayoboke b’amadini benshi usanga bafite ubumenyi buke bw’Ibyanditswe. Hari byinshi bahuriyeho n’abantu bo muri Nineve ya kera. (Soma muri Yona 4:11.) Iyo tumara igihe kinini mu murimo wo kubwiriza, turushaho kubona ko imimerere yo mu buryo bw’umwuka abantu tubwiriza barimo itandukanye n’iyo abagize ubwoko bwa Yehova barimo (Yes 65:13). Ibyo bitwibutsa ineza ya Yehova kuko akora ibirenze kuduha ibyo dukeneye mu buryo bw’umwuka; atumirira buri wese kumusanga, bityo akabona ihumure n’ibyiringiro nyakuri.—Ibyah 22:17.
5. Gufasha abandi mu buryo bw’umwuka bituma twumva tumeze dute ku birebana n’ibibazo dufite?
5 Gufasha abandi mu buryo bw’umwuka bituma tudahangayikishwa cyane n’ibibazo dufite. Umupayiniya w’igihe cyose witwa Trisha yabonye ko ibyo ari ukuri igihe ababyeyi be batanaga. Yaravuze ati “ni cyo kintu cyambabaje kurusha ibindi mu buzima bwanjye.” Umunsi umwe ubwo yumvaga afite agahinda kenshi kandi adashaka kuva mu rugo, yarihanganye ajya kwigisha Bibiliya abana batatu bari bafite ibibazo bikomeye cyane mu muryango wabo. Se yari yarabataye kandi mukuru wabo yabafataga nabi cyane. Trisha yaravuze ati “bari bafite ibibazo birenze ibyanjye. Uko twigaga, mu maso habo hagendaga harushaho gucya kandi bagaseka bitewe n’ibyishimo. Abo bana bambereye impano ituruka kuri Yehova, ariko uwo munsi bwo byabaye akarusho.”
6, 7. (a) Ni mu buhe buryo kwigisha abandi inyigisho zo muri Bibiliya bituma turushaho kugira ukwizera gukomeye? (b) Kubona abigishwa ba Bibiliya bagira ihinduka bitewe no gukurikiza amahame yo mu Byanditswe bituma twumva tumeze dute?
6 Kwigisha abandi inyigisho zo muri Bibiliya bituma turushaho kugira ukwizera. Intumwa Pawulo yanditse ibirebana na bamwe mu Bayahudi bo mu gihe cye batakoraga ibyo babwirizaga abandi, agira ati “wigisha abandi, ntiwiyigisha?” (Rom 2:21). Uko si ko bimeze ku bapayiniya muri iki gihe. Muri rusange bakunda kubona uburyo bwo kugeza ukuri ku bantu no kubigisha Bibiliya. Kugira ngo babikore neza, bibasaba gutegura igihe cyose bagiye kwigisha umuntu kandi wenda bagakora ubushakashatsi kugira ngo basubize ibibazo baba babajijwe. Umupayiniya witwa Janeen yagize ati “igihe cyose mbonye uburyo bwo kwigisha abandi ukuri, numva kurushijeho kuncengera mu bwenge no mu mutima. Ibyo bituma ukwizera kwanjye kurushaho gukomera.”
7 Kubona abigishwa ba Bibiliya bagira ihinduka mu mibereho yabo bitewe no gukurikiza amahame ya Bibiliya, bituma turushaho kwishimira ubwenge bw’Imana (Yes 48:17, 18). Ibyo bituma natwe turushaho kwiyemeza gukurikiza ayo mahame mu mibereho yacu. Undi mupayiniya witwa Adrianna yaravuze ati “iyo abantu bishingikiriza ku bwenge bwabo, bagira ibibazo byinshi. Ariko iyo batangiye kwishingikiriza ku bwenge bwa Yehova bahita bibonera ibyiza byabyo.” Uwitwa Phil na we yaravuze ati “wibonera ukuntu Yehova afasha abantu guhinduka kandi bo ubwabo baba barabigerageje bikabananira.”
8. Ni mu buhe buryo kujyana kubwiriza n’incuti nziza bidufasha?
8 Kujyana kubwiriza n’incuti nziza biratwubaka mu buryo bw’umwuka (Imig 13:20). Abapayiniya benshi bamarana igihe kinini n’ababwiriza bagenzi babo mu murimo wo kubwiriza. Ibyo bituma babona uburyo buhagije bwo “guterana inkunga.” (Rom 1:12; soma mu Migani 27:17.) Umupayiniya witwa Lisa yaravuze ati “ku kazi, usanga abantu bafite umwuka wo kurushanwa kandi bakagirirana ishyari. Buri munsi uba uri kumwe n’abantu birirwa mu mazimwe kandi bakoresha imvugo nyandagazi. Usanga bafite umwuka wa reka mbanze. Rimwe na rimwe baragukoba cyangwa bakaguseka bitewe n’imyifatire yawe ya gikristo. Icyakora, kujyana kubwiriza n’Abakristo bagenzi bacu byo biradukomeza. Iyo umunsi urangiye, nsubira mu rugo numva nagaruye ubuyanja niyo naba nananiwe cyane.”
9. Gukorana umurimo w’ubupayiniya n’uwo mwashakanye byabafasha bite mu ishyingiranwa ryanyu?
9 Gukorana umurimo w’ubupayiniya n’uwo mwashakanye bituma umugozi w’inyabutatu w’ishyingiranwa urushaho gukomera (Umubw 4:12). Madeline ukorana umurimo w’ubupayiniya n’umugabo we, yaravuze ati “jye n’umugabo wanjye tumara igihe tuganira ku birebana n’uko byatugendekeye mu murimo wo kubwiriza cyangwa ikintu twasomye muri Bibiliya dushobora gukoresha mu murimo. Uko dukorana umurimo w’ubupayiniya buri mwaka, ni ko turushaho gukundana.” Trisha na we yaravuze ati “twembi dukora uko dushoboye kose kugira ngo twirinde gufata amadeni; bityo ntitujya dupfa amafaranga. Kubera ko dufite gahunda imwe yo kubwiriza, tujyana gusura abashimishijwe, kandi tugafatanya kwigisha abantu Bibiliya. Ibyo bituma twunga ubumwe hagati yacu kandi tukarushaho kugirana imishyikirano myiza na Yehova.”
10. Iyo dushyize Ubwami mu mwanya wa mbere kandi tukabona ko Imana idushyigikiye, bidufasha bite mu birebana n’uko twiringira Yehova?
10 Turushaho kwiringira Yehova iyo dushyira inyungu z’Ubwami mu mwanya wa mbere, tukabona ukuntu adushyigikira, n’ukuntu asubiza amasengesho yacu. Ni iby’ukuri ko Abakristo bose b’indahemuka biringira Yehova. Ariko abantu bari mu murimo w’igihe cyose babona ko kwishingikiriza kuri Yehova bishobora kubafasha gukomeza kuba abapayiniya. (Soma muri Matayo 6:30-34.) Curt ukora umurimo w’ubupayiniya akaba ari n’umugenzuzi w’akarere usimbura, yemeye kujya gusura itorero ryari ahantu h’urugendo rw’amasaha abiri n’igice mu modoka. We n’umugore we, na we w’umupayiniya, bari bafite lisansi yashoboraga kubajyana ariko ntibagarure, kandi hari hasigaye icyumweru ngo ahembwe. Curt yagize ati “natangiye kwibaza niba nari nafashe umwanzuro ukwiriye.” Bamaze gusenga, bumvise bagomba gusohoza iyo nshingano biringiye ko Imana yari kwita ku byo bari bakeneye. Bari hafi kugenda, hari mushiki wacu wabahamagaye ababwira ko abafitiye impano. Yabahaye amafaranga angana n’ayo bari bakeneye kugira ngo barangize urwo rugendo. Curt yaravuze ati “iyo ibintu nk’ibyo bikubayeho kenshi, kubona ukuboko kwa Yehova birushaho kukorohera.”
11. Imwe mu migisha abapayiniya babona ni iyihe?
11 Abapayiniya bakunda kubona ko kwitanga mu murimo wa Yehova no guhatanira kugirana ubucuti na we, bituma ‘bagerwaho’ n’imigisha itagira ingano (Guteg 28:2). Ariko nanone, hari ibibazo abapayiniya bahura na byo. Nta mugaragu w’Imana n’umwe utagerwaho n’ibibazo byatewe n’ukwigomeka kwa Adamu. Nubwo bamwe mu bapayiniya bagiye bahura n’ibibazo bikaba ngombwa ko bahagarika umurimo mu gihe runaka, incuro nyinshi ibibazo bahura na byo biba bishobora gukemuka cyangwa bakaba babyirinda. Ni iki cyafasha abapayiniya gukomeza umurimo wabo uhebuje?
UKO WAGUMA MU MURIMO W’IGIHE CYOSE
12, 13. (a) Niba umupayiniya atuzuza amasaha asabwa, yakora iki? (b) Kuki kugira gahunda yo gusoma Bibiliya buri munsi, kwiyigisha no gutekereza ku byo umuntu yiga ari iby’ingenzi?
12 Abapayiniya benshi bagira gahunda icucitse cyane. Kubera ko badashobora kubona igihe cyo gukora buri kintu cyose, ni ngombwa ko bagira gahunda nziza (1 Kor 14:33, 40). Niba umupayiniya atuzuza amasaha asabwa, bishobora kuba ngombwa ko yongera gusuzuma uko akoresha igihe cye (Efe 5:15, 16). Ashobora kwibaza ati “mara igihe kingana iki mu myidagaduro? Ese naba nkeneye kurushaho kwicyaha? Ese nkwiriye kugira icyo mpindura kuri gahunda yanjye y’akazi?” Buri Mukristo wese yakwemeza ko kugira ibyo umuntu yongera kuri gahunda ye biba byoroshye; ku bw’ibyo, abari mu murimo w’igihe cyose bagomba kwisuzuma buri gihe kandi bakagira icyo bahindura mu gihe bikenewe.
13 Gusoma Bibiliya buri munsi, kwiyigisha no gutekereza bigomba kuba bimwe mu bigize gahunda y’umupayiniya. Ku bw’ibyo rero, umupayiniya aba agomba kwicyaha kugira ngo ibintu bidafite akamaro cyane bidatwara igihe yari yarageneye ibyo bintu by’ingenzi (Fili 1:10). Urugero, sa n’umureba ageze mu rugo yamaze umunsi wose abwiriza. Yateganyije ko kuri uwo mugoroba ategura amateraniro. Ariko abanje gusoma amabaruwa bamwoherereje. Hanyuma afunguye orudinateri maze atangira gusoma ubutumwa bwe no kubusubiza. Mu gihe akiri kuri interineti, agiye ku wundi muyoboro kugira ngo arebe niba ikintu ashaka kugura cyagabanyirijwe igiciro. Agiye kureba asanga hashize amasaha hafi abiri ataratangira gutegura nk’uko yari yabiteganyije. Kuki icyo ari ikibazo? Abakinnyi b’imikino ngororangingo babigize umwuga, bita ku mubiri wabo kugira ngo bazarambe muri ako kazi. Mu buryo nk’ubwo, kugira ngo abapayiniya barambe mu murimo w’igihe cyose, baba bagomba kugira akamenyero ko kwiyigisha, mbese bakiyubaka mu buryo bw’umwuka.—1 Tim 4:16.
14, 15. (a) Kuki abapayiniya bagombye gukomeza kubaho mu buryo bworoheje? (b) Ni iki umupayiniya yagombye gukora mu gihe ahuye n’ibibazo?
14 Abapayiniya basohoza neza umurimo wabo bihatira kubaho mu buryo bworoheje. Yesu yateye abigishwa be inkunga yo kugira ijisho riboneje ku kintu kimwe (Mat 6:22). Yakomeje kubaho mu buryo bworoheje kugira ngo ashobore gusohoza umurimo we nta kirogoya. Yaravuze ati “ingunzu zifite amasenga n’inyoni zo mu kirere zifite aho zitaha, ariko Umwana w’umuntu ntagira n’aho kurambika umusaya” (Mat 8:20). Umupayiniya wifuza gukurikiza urugero rwa Yesu agomba kuzirikana ko uko arushaho kugira ibintu byinshi, ari na ko bizamusaba igihe kinini cyo kubyitaho, kubisana cyangwa gusimbura ibyangiritse.
15 Nubwo abapayiniya bazi ko basohoza umurimo uhebuje, ntibatekereza ko hari icyo barusha abandi. Ahubwo bazirikana ko kuba bakora umurimo w’ubupayiniya ari ubuntu butagereranywa bagiriwe n’Imana. Ku bw’ibyo rero, kugira ngo umuntu akomeze kuba umupayiniya agomba kwishingikiriza kuri Yehova (Fili 4:13). Hashobora kuvuka ibibazo (Zab 34:19). Icyo gihe, abapayiniya bagombye gushakira ubuyobozi kuri Yehova kandi bagategereza ko abafasha, aho guhita bareka umurimo wabo. (Soma muri Zaburi ya 37:5.) Nibabona ubufasha burangwa n’urukundo Imana izaba ibahaye, bazarushaho kuyegera bumva ko ari Se wo mu ijuru ubitaho.—Yes 41:10.
ESE USHOBORA KUBA UMUPAYINIYA?
16. Ni iki wakora niba wifuza kuba umupayiniya?
16 Niba wifuza kubona imigisha nk’iy’abantu bari mu murimo w’igihe cyose, menyesha Yehova icyifuzo cyawe (1 Yoh 5:14, 15). Ganira n’abapayiniya. Ishyirireho intego zizagufasha kuba umupayiniya. Uko ni ko Keith na Erika babigenje. Bari bafite akazi bakoraga buri munsi, kandi kimwe n’abandi bagabo n’abagore bo mu kigero cyabo, bamaze gushyingiranwa baguze inzu n’imodoka nshya. Baravuze bati “twumvaga ko ibyo bizatuma tugira ibyishimo, ariko ntitwigeze tubigira.” Igihe Keith yirukanwaga ku kazi, yabaye umupayiniya w’umufasha. Yaravuze ati “gukora umurimo w’ubupayiniya byanyibukije ko kubwiriza bituma umuntu agira ibyishimo byinshi.” Bagiranye ubucuti n’umugabo n’umugore we b’abapayiniya, babafasha kubona ko kubaho mu buryo bworoheje no gukora umurimo w’ubupayiniya bihesha ibyishimo. Ni iki Keith na Erika bakoze? Baravuze bati “twakoze urutonde rw’intego zo mu buryo bw’umwuka twifuzaga kugeraho, urwo rupapuro turumanika kuri firigo, maze intego twagezeho tukayisiba kuri urwo rupapuro.” Nyuma yaho babaye abapayiniya.
17. Kuki byaba byiza usuzumye niba nta cyo wahindura kugira ngo ube umupayiniya?
17 Ese ushobora kuba umupayiniya? Niba ubu ubona ko udashobora kuba we, kora uko ushoboye kose urusheho kwegera Yehova wifatanya mu buryo bugaragara mu murimo wo kubwiriza. Nusenga Yehova kandi ugasuzuma witonze imimerere yawe, ushobora kubona ko hari ibintu wahindura, maze ukaba umupayiniya. Nuba umupayiniya, ibyishimo uzagira bizaruta kure ibintu byose uzaba warigomwe. Uzumva unyuzwe cyane bitewe n’uko uzaba washyize inyungu z’Ubwami mu mwanya wa mbere (Mat 6:33). Uzarushaho kugira ibyishimo bibonerwa mu gutanga. Byongeye kandi, uzarushaho kubona umwanya wo gutekereza kuri Yehova no kuvuga ibirebana na we, urusheho kumukunda kandi umushimishe.


text:
INKURU IVUGA IBYABAYE MU MIBEREHO
Kwibuka urukundo rwanjye rwa mbere byamfashije kwihangana
HARI mu ntangiriro z’impeshyi yo mu mwaka wa 1970. Icyo gihe nari ndwariye mu bitaro byitwa Valley Forge General Hospital, mu mugi wa Phoenixville, muri leta ya Penisilivaniya, muri Amerika. Buri minota 30, umuforomo yazaga gupima umuvuduko w’amaraso yanjye. Nari umusirikare ufite imyaka 20, ndwaye indwara ikomeye yandura. Wabonaga uwo muforomo wandushaga imyaka mike yashobewe. Uko umuvuduko w’amaraso yanjye wagendaga urushaho kugabanuka, naramubwiye nti “ushobora kuba utarigeze ubona umuntu ugiye gupfa!” Mu maso he hahise hahinduka, maze arambwira ati “nta we nigeze mbona.”
Icyo gihe sinari nizeye ko nzabaho. Ariko se, nari nageze muri ibyo bitaro nte? Reka mbabwire bimwe mu byaranze imibereho yanjye.
UKO NAMENYE IBY’INTAMBARA
Igihe nari umutekinisiye nkorera mu cyumba babagiragamo abarwayi, mu ntambara yo muri Viyetinamu, ni bwo narwaye. Nishimiraga gufasha abarwayi n’inkomere, kandi nari mfite intego yo kuzaba umuganga ubaga. Nageze muri Viyetinamu muri Nyakanga 1969. Kimwe n’abandi bantu bose bashya, nahawe icyumweru kimwe cyo kumenyera amasaha yaho n’ubushyuhe bwaho bwinshi.
Maze igihe gito ntangiye akazi mu ivuriro babagiragamo abarwayi mu kigo cya gisirikare cyitwaga Dong Tam cyari mu karere ka Mekong Delta, haje za kajugujugu zuzuye inkomere. Kubera ko nakundaga cyane igihugu cyanjye kandi ngakunda n’akazi, nashakaga guhita ntangira gukora. Inkomere zarategurwaga maze zigahita zijyanwa muri za kontineri zabaga zirimo ibyuma bizana ubushyuhe n’ubukonje, akaba ari na zo babagiragamo. Umuganga wabagaga, uwateraga ikinya n’abaforomo babiri, babaga bari muri ako kumba gato bakora uko bashoboye kose kugira ngo barokore ubuzima bw’abantu. Nabonye ko hari ibintu byari mu mashashi manini y’umukara bitari byapakuruwe. Bambwiye ko ayo mashashi yarimo ibice by’imibiri y’abasirikare bari baturikanywe n’ibisasu. Nguko uko namenye iby’intambara.
NSHAKA KUMENYA IMANA
Igihe nari muto, namenye zimwe mu nyigisho z’ukuri zigishwa n’Abahamya ba Yehova. Mama nakundaga cyane yigishwaga Bibiliya n’Abahamya, ariko ntiyigeze agira amajyambere ngo abatizwe. Nakundaga kwicara nkumva iyo babaga bamwigisha. Muri icyo gihe, naciye ku Nzu y’Ubwami ndi kumwe n’umugabo wa mama. Naramubajije nti “iriya nzu ikorerwamo iki?” Yaranshubije ati “ntuzigere ugira icyo uvugana na bariya bantu.” Kubera ko namukundaga kandi nkamwiringira, numviye iyo nama ye. Ku bw’ibyo, nirinze kongera kugira aho mpurira n’Abahamya ba Yehova.
Mvuye muri Viyetinamu, numvise nkeneye kumenya Imana. Ibintu bibabaje nabonye byari byaratumye mba ikinya. Uko bigaragara, nta muntu n’umwe wiyumvishaga ibyaberaga muri Viyetinamu. Ndibuka ko hari abantu bigaragambyaga bavuga ko abasirikare ba Amerika bicaga abana, bitewe na raporo zagaragazaga ko abana b’inzirakarengane bicirwaga muri iyo ntambara.
Kugira ngo inzara yo mu buryo bw’umwuka nari mfite ishire, natangiye kujya mu madini atandukanye. Kuva na kera nakundaga Imana, ariko ibyo nabonaga mu madini byancaga intege. Amaherezo naje kujya mu Nzu y’Ubwami y’Abahamya ba Yehova y’i Delray Beach, muri leta ya Folorida. Hari muri Gashyantare 1971, ku cyumweru.
Igihe nahageraga, disikuru yari hafi kurangira, bityo nkurikira icyigisho cy’Umunara w’Umurinzi. Sinibuka ingingo yigwaga, ariko ndacyibuka ukuntu abana bato baramburaga Bibiliya bashaka imirongo y’Ibyanditswe. Byarantangaje cyane! Nateze amatwi nitonze kandi nitegereza ibyahaberaga. Igihe nari mvuye kuri iyo Nzu y’Ubwami, umuvandimwe wari ufite imyaka 80 yaranyegereye. Yitwaga Jim Gardner. Yampereje igitabo cyari gifite umutwe uvuga ngo “Ukuli Kuyobora ku Buzima bw’Iteka,” maze arambaza ati “ese wakwemera iki gitabo?” Twashyizeho gahunda y’uko yari gutangira kunyigisha Bibiliya kuwa kane mu gitondo.
Kuri icyo cyumweru nagombaga gukora nijoro. Nakoraga ku bitaro byigenga byo mu mugi wa Boca Raton, muri leta ya Folorida, nkaba narakoraga ahakirirwaga indembe. Nakoraga kuva saa tanu z’ijoro kugeza saa moya za mu gitondo. Kubera ko iryo joro nta kazi kenshi kari gahari, nasomye cya gitabo. Umuforomokazi mukuru yaraje arakinyaka, areba igifubiko cyacyo maze avuga cyane arakaye ati “nizere ko utagiye kujya muri iri dini.” Nahise mushikuza icyo gitabo, ndamubwira nti “nkigeze hagati, ariko uko mbibona nzarijyamo.” Yahise agenda maze nkomeza kugisoma, ndara nkirangije.
Igihe umuvandimwe Gardner yatangiraga kunyigisha Bibiliya, naramubajije nti “none se turiga iki?” Yaranshubije ati “turiga cya gitabo naguhaye.” Naramubwiye nti “narangije kugisoma.” Umuvandimwe Gardner yanshubije abigiranye ubugwaneza ati “reka noneho dusuzume iki gice cya mbere.” Natangajwe n’uko hari ibintu byinshi ntari nasobanukiwe. Yansabye gusoma imirongo myinshi y’Ibyanditswe muri Bibiliya nari mfite (King James Version). Noneho nari ntangiye kwiga ibirebana n’Imana y’ukuri Yehova. Muri icyo gitondo, umuvandimwe Gardner nakundaga kwita Jim, yanyigishije ibice bitatu by’igitabo Ukuli. Kuva ubwo, buri wa kane mu gitondo yanyigishaga ibice bitatu. Nishimiraga rwose ibyo twigaga. Kuba narigishwaga n’uwo muvandimwe wari warasutsweho umwuka kandi wari uzi neza umuvandimwe Charles T. Russell byanteraga ishema.
Nyuma y’ibyumweru bike, nemerewe kuba umubwiriza w’ubutumwa bwiza. Jim yamfashije mu bintu byinshi, harimo no kubwiriza ku nzu n’inzu (Ibyak 20:20). Kuba narajyanaga kubwiriza na Jim byatumye nishimira uwo murimo. Na n’ubu mbona ko kubwiriza ari inshingano ihebuje. Kuba umukozi ukorana n’Imana ntibigira uko bisa.
URUKUNDO RWA MBERE NAKUNZE YEHOVA
Noneho reka mbabwire ikintu gikomeye kurusha ibindi cyabaye mu mibereho yanjye, ni ukuvuga urukundo rwa mbere nakunze Yehova (Ibyah 2:4). Urwo rukundo namukunze rwatumye ntakomeza kubabazwa n’ibintu nabonye mu ntambara, kandi rwatumye nshobora guhangana n’ibindi bigeragezo byinshi.
Urukundo nkunda Yehova rwatumye ntakomeza kubabazwa n’ibintu nabonye mu ntambara, kandi nshobora guhangana n’ibindi bigeragezo byinshi
Hari umunsi ntazibagirwa wo mu rugaryi rwo mu mwaka wa 1971. Ababyeyi banjye bari baherutse kunyirukana mu nzu bari baranyemereye kubamo. Umugabo wa mama ntiyashakaga Umuhamya wa Yehova iwe. Icyo gihe nta mafaranga ahagije nari mfite. Ibitaro nakoragamo byampembaga buri byumweru bibiri, kandi amafaranga nari nabonye nari nayaguze imyenda myiza yo kwambara ngiye kubwiriza kugira ngo mpagararire Yehova uko bikwiriye. Hari amafaranga nari narizigamiye, ariko yari muri banki yo muri leta ya Mishiga, aho nakuriye. Bityo rero, namaze iminsi runaka mba mu modoka yanjye. Niyogosheraga mu bwiherero bwo kuri sitasiyo ya lisansi, akaba ari na ho niyuhagirira.
Umunsi umwe muri icyo gihe nabaga mu modoka, nageze ku Nzu y’Ubwami hasigaye amasaha runaka ngo iteraniro ry’umurimo wo kubwiriza ritangire. Nari mvuye ku kazi ku bitaro. Ubwo nari nicaye inyuma y’Inzu y’Ubwami aho nta muntu washoboraga kumbona, numvise mpangayitse cyane bitewe no kwibuka ibintu bibabaje nari narabonye muri Viyetinamu; numvaga umunuko w’abantu batwitswe kandi nkabona amaraso ava n’andi yavuze. Nabonaga abasore nkumva n’amajwi yabo bantakira bati “ubu se koko ndabaho? Ese koko ndabaho?” Nabaga nzi ko bari bupfe, ariko nirindaga ko mu maso hanjye hatuma babitahura, ngakora uko nshoboye kose nkabahumuriza. Igihe nari nicaye aho, numvise ngize agahinda kenshi.
Nagiye nkora uko nshoboye kose kugira ngo ntareka urukundo rwa mbere nakunze Yehova, cyane cyane iyo nabaga mpanganye n’ibigeragezo n’ibibazo
Narasenze ari na ko nsuka amarira (Zab 56:8). Natangiye gutekereza cyane ku birebana n’umuzuko. Hanyuma naratekereje nti “binyuze ku muzuko, Yehova Imana azahindura ubusa ubwicanyi bwose nabonye n’intimba jye n’abandi twagize. Imana izazura ba basore bose, kandi bazabona uburyo bwo kwiga ukuri ku birebana na yo” (Ibyak 24:15). Icyo gihe nahise numva nkunze Yehova cyane, ku buryo byankoze ku mutima. Uwo munsi sinzigera nywibagirwa. Kuva ubwo, nagiye nkora uko nshoboye kose kugira ngo ntareka urukundo rwa mbere nakunze Yehova, cyane cyane iyo nabaga mpanganye n’ibigeragezo n’ibibazo.
YEHOVA YANGIRIYE NEZA
Mu ntambara abantu bakora amahano menshi. Nanjye sinari umwere. Ariko gutekereza ku mirongo ibiri y’Ibyanditswe nkunda cyane byaramfashije. Uwa mbere ni uwo mu Byahishuwe 12:10, 11, uvuga ko Satani ataneshwa gusa n’ijambo ryo guhamya kwacu, ahubwo nanone ko aneshwa n’amaraso y’Umwana w’intama. Uwa kabiri ni uwo mu Bagalatiya 2:20. Uwo murongo watumye menya ko Kristo Yesu ‘yanyitangiye.’ Uko Yehova ambona biba bishingiye ku maraso ya Yesu, kandi yambabariye ibyo nakoze. Kubimenya byatumye ngira umutimanama utancira urubanza, kandi binshishikariza gukora uko nshoboye kose kugira ngo mfashe abandi kumenya ukuri ku byerekeye Yehova Imana yacu igira imbabazi.
Iyo nshubije amaso inyuma, nishimira cyane ko buri gihe Yehova yagiye anyitaho. Urugero, igihe Jim yamenyaga ko mba mu modoka yanjye, yampuje na mushiki wacu wari ufite amacumbi. Numva rwose ko ari Yehova wakoresheje Jim n’uwo mushiki wacu ukundwa cyane kugira ngo mbone ahantu heza ho kuba. Rwose Yehova agira neza. Yita ku bamusenga b’indahemuka.
NITOZA KUGIRA AMAKENGA
Muri Gicurasi 1971, byabaye ngombwa ko njya kugira ibyo nkorera muri leta ya Mishiga. Mbere y’uko mva mu itorero rya Delray Beach ryo muri leta ya Folorida, nujuje ibitabo inyuma mu modoka yanjye maze mfata umuhanda ugana mu majyaruguru (witwa Interstate 75). Mbere y’uko ndenga leta ya Jeworujiya bihana imbibi, bya bitabo byose byari byashize. Nagendaga mbwiriza ubutumwa bwiza bw’Ubwami ahantu hose. Nagiye mpagarara kuri za gereza, kandi ngaha inkuru z’Ubwami abagabo babaga bari mu bwiherero bw’ahantu ho kuruhukira. Na n’ubu nibaza niba muri izo mbuto nateye hari iyameze.
Icyakora, nemera ko igihe namenyaga ukuri ntagiraga amakenga, cyane cyane iyo nabaga mbwiriza abo mu muryango wacu. Kubera ko urukundo rwa mbere nakunze Yehova rwangurumanagamo, nababwirizaga nshize amanga ariko nta makenga mbigiranye. Nahatiraga bakuru banjye ari bo John na Ron kumenya ukuri, bitewe n’uko mbakunda cyane. Nyuma yaho naje kubasaba imbabazi kuko ntishyiraga mu mwanya wabo. Icyakora, nsenga buri gihe nsaba ko bakwemera ukuri. Kuva icyo gihe Yehova yagiye anyigisha, kandi narushijeho kugira amakenga mu gihe mbwiriza abandi no mu gihe mbigisha.
ABANDI NAKUNZE
Nubwo nibuka urukundo rwa mbere nakunze Yehova, sinibagirwa abandi nakunze mu buzima bwanjye. Uwa kabiri nakunze ni umugore wanjye nkunda cyane Susan. Nari nkeneye umuntu wo kumfasha gusohoza umurimo wo kubwiriza iby’Ubwami. Susan ni umugore w’umunyambaraga kandi wita cyane ku bintu by’umwuka. Nibuka igihe namusuraga tukirambagizanya. Susan yari yicaye ku ibaraza ry’inzu y’iwabo, mu mugi wa Cranston, muri leta ya Rhode Island. Yasomaga Umunara w’Umurinzi afite na Bibiliya. Icyantangaje ni uko yarimo asoma ingingo itari igice cyo kwigwa, akareba n’imirongo y’Ibyanditswe. Naratekereje nti “uyu mukobwa yita ku bintu by’umwuka rwose!” Twashyingiranywe mu Kuboza 1971, kandi nishimira ko kuva icyo gihe yagiye amba hafi kandi akanshyigikira. Mu by’ukuri, mukundira ko nubwo ankunda, akunda Yehova cyane kurushaho.
Jye na Susan twabyaye abahungu babiri, ari bo Jesse na Paul. Uko bakomezaga gukura, Yehova yakomeje kubana na bo (1 Sam 3:19). Jye na Susan badutera ishema, kuko bagendera mu kuri. Bakomeje gukorera Yehova kuko bibuka urukundo rwa mbere bamukunze. Buri wese muri bo amaze imyaka isaga 20 mu murimo w’igihe cyose. Nanone kandi, nterwa ishema n’abakazana banjye beza, ari bo Stephanie na Racquel, kandi mbona ko ari nk’abakobwa banjye. Abahungu banjye bombi bafite abagore bita cyane ku bintu by’umwuka kandi bakunda Yehova Imana n’umutima wabo wose n’ubugingo bwabo bwose.
Maze kubatizwa, namaze imyaka 16 nkorera umurimo wo kubwiriza muri leta ya Rhode Island, aho naboneye incuti nyinshi. Hari ibintu byinshi byiza nibukira ku basaza b’intangarugero twakoranye umurimo. Byongeye kandi, nshimira cyane abagenzuzi basura amatorero bagiye bamfasha, bakaba ari benshi ku buryo ntabarondora. Gukorana n’abantu bakomeje urukundo rwabo rwa mbere bakunze Yehova, ni ibintu bihebuje. Mu mwaka wa 1987, twimukiye muri leta ya Karolina ya Ruguru tugiye gukorera umurimo ahari hakenewe ababwiriza b’Ubwami benshi kurushaho, kandi twahaboneye izindi ncuti. *
Muri Kanama 2002, jye na Susan twemerewe kuba bamwe mu bagize umuryango wa Beteli y’i Patterson, muri Leta Zunze Ubumwe za Amerika. Nakoze mu Rwego Rushinzwe Umurimo, naho Susan akora mu imesero kandi yarahakundaga cyane. Hanyuma muri Kanama 2005, nabaye umwe mu bagize Inteko Nyobozi. Iyo nshingano yatumye numva nta cyo ndi cyo. Umugore wanjye nkunda cyane yatewe ubwoba n’iyo nshingano bitewe n’akazi ndetse n’ingendo byari kudusaba kujya dukora. Kugenda mu ndege bimugwa nabi, ariko dukora ingendo nyinshi n’indege. Susan avuga ko ibyo abagore b’abagize Inteko Nyobozi bagiye bamubwira mu bugwaneza, byatumye yiyemeza kunshyigikira uko bishoboka kose. Mu by’ukuri, yakomeje kunshyigikira kandi ndabimukundira.
Mu biro byanjye harimo amafoto menshi nkunda cyane. Anyibutsa ukuntu nagize ubuzima bushimishije. Hari ingororano nyinshi namaze kubona bitewe n’uko nakoze uko nshoboye kose nkibuka urukundo rwa mbere nakunze Yehova.
^ par. 31 Ibisobanuro birambuye birebana n’umurimo w’igihe cyose umuvandimwe Morris yakoze biboneka mu Munara w’Umurinzi wo ku itariki ya 15 Werurwe 2006, ku ipaji ya 26.